Informatika Sailerako talentuak hautatzen jarraitzen - Mercadona\nHasiera Ezagutu gaitzazu Prentsa-aretoa Hemeroteca\nMercadonak 200 informatikari hartu ditu, eta, aurreikuspenen arabera, beste 200 hartuko ditu datozen hilabeteetan\n2019ko irailaren 04a\nLau hilabetean, konpainiak 10.000 eskaera baino gehiago jaso ditu Informatika Sailean sartzeko; sail horren ardura da Eraldaketa Digitalaren Proiektu handia bizkortzea.\n2020ko martxoa bitarte jarraituko du prozesuak, beste 200 pertsona kontratatzeko.\nEraldaketa digitalaren prozesuaren barruan, urtean 150 milioi euroko inbertsioa egiteko asmoa du konpainiak, tresna eta prozesu informatikoak hobetzearren.\nMercadonak, supermerkatu fisikoen eta onlineko salmenten konpainiak, 200 pertsona hartu ditu Informatika Sailean lau hilabetean, saila sendotzeko, joan den apirilean talentuak erakartzeko prozesu bat hasi zuenetik. Denbora horretan, konpainiak 10.000 eskaeratik gora jaso du eskatzen ziren profiletarako. Talentuak hautatu eta hartzeko estrategia hori Giza Baliabideen Sailak gauzatu du, konpainiak diseinatutako Eraldaketa Digitalaren Plan handiaren barruan; konpainiak urtean 150 milioi euro bideratuko ditu tresna, prozesu eta irtenbide informatikoak hobetzeko.\nEnplegua sortzeko prozedura horrek zabalik jarraituko du gutxienez 2020ko martxoa arte, 200 lanpostu berri betetzeko, eta konpainiaren eraldaketa digitalaren proiektua sustatzen jarraitzeko, irtenbide informatikoen bitartez; izan ere, irtenbide informatiko horiek erabakiak hartzeko prozesua erraztuko dute, eta prozesuen eraginkortasuna eta bizitasuna hobetuko dituzte datu bakar eta egiazkoekin.\nNabarmentzekoa da Sothis enpresa teknologikoarekin batera egin den prozesua –Angels inbertsio-sozietateak parte hartu du prozesuan–, enpresa horretako 40 pertsona, dagoeneko konpainiaren hainbat prozesutan lan egiten zutenak, Mercadonan sartu baitira. Langile horiek hartuta, Mercadonaren Informatika Saila 700 pertsonak osatzen dute; diziplina anitzeko profesionalak dira, espezialitate hauetakoak: software-ingeniaritza (bai FrontEnd, bai BackEnd), Cloud, Site Reliability, proiektu-arduradunak, enpresa-arkitektura, sistema-kudeatzaileak, eragiketak, analitika, IoT eta informatika-segurtasuna.\nBai lehendik taldean zeuden pertsonek, bai hautatuak izango direnek, erronka berri honi heltzeko aukera izateaz gain, profesionalki hazteko aukera izango dute Mercadonaren proiektuan. Plan honek pertsonen alde egiten du, eta garapenean oinarritutako eta garapena ahalbidetzeko giza baliabideen politika bat du.\nLangile berriek kontratu finkoa izango dute lehen egunetik hasita, gaur egun konpainia osatzen duten gainerako 87.000 langileek bezala; trebakuntza-plan espezifikoak izango dituzte; eta, epe ertainera, ardura gehiagoko lanpostu batean aritzeko aukera izango dute, Mercadonaren ezaugarri den barne-sustapeneko politikari esker. Hain zuzen ere, 2018an 860 langilek baliatu dute aukera hori.\nHona hemen Informatikako Erosketa Dibisioko zuzendari Aquilino Lópezek esandakoa: "Mercadonak eskerrak ematen dizkie hautaketa-prozesuan parte hartu duten guztiei; 10.000 pertsonatik gora izan dira. Prozesuak irekita jarraitzen du, talentuak eta kalitatea gehitzen jarraitzearren eraldaketa digitala gauzatzeko bidean. Erronka teknologiko horrekin, gure 'Nagusien' betebeharrak ase nahi ditugu, eta eraginkortasunera eta bizitasunera bideratu nahi dugu Mercadona, erabaki onena hartzeko aukera emango diguten datu bakar eta egiazkoak aztertuta ".\nEnplegu-atarian ikus ditzakezu lan-eskaintzak.\nAlicia Sena, Informatika Saileko langile berrietako bat, konpainiaren prozesu logistikoei buruzko prestakuntzan.\nÁngel Mármol, lehen planoan, Informatika Saileko langile berrietako bat, konpainiaren dendako prozesuei buruzko prestakuntzan.\nMercadonak Espainiako garagardo-hornitzaile gehiago ditu bere eskaintzan (28 guztira), artisau-garagardo berriak barne direla\nMercadonak eta Lanzaderak enpresa berritzaileak behar dituzte elikadura-katean aldaketa jasangarria sustatzeko


Bizkaia.Eus: - Tutorialak - Sua - Su-itzalgailuak - Ezaugarriak\nSu-itzalgailuaren ezaugarriak ondokoak dira:\nSu-itzalgailuaren mahuka: 3kg. baino gehiagoko itzaltze-eragilearen masa barnean hartzen duten su-itzalgailu guztiek 400 mm edo handiagoko luzera duen mahuka elastikoa eraman beharko dute. Halaber, 3 kg. baino gutxiagoko su-itzalgailuak mahuka badu, horren luzera 250 mm edo handiagokoa izan beharko da.\nEragile bultzatzailea: CO2-ren (Karbono dioxidoa) itzalgailuak izan ezik, gainerakoek eragile bultzatzailea izan beharko dute, hala nola, airea, argoia, CO2 (karbono dioxidoa), helioa edo nitrogenoa edo horien nahastea.\nGas horien ur-edukiera arauz mugatuta dago.\nCO2 (Karbono dioxidoa) itzalgailuak izan ezik, etengabeko presioko su-itzalgailuek manometroa eraman behar dute balbularen gorputzean, horren barruko presioa egiaztatu ahal izateko. Gainera, aurrekoa manometro patroiaren bidez egiaztatzeko hargunea eraman behar dute, mantentze-zerbitzuaren eskutik.\nPresio atxikidun su-itzalgailuen eta CO2-ren (karbono dioxido) itzalgailuen kasuan, su-itzalgailuaren edo gas bultzatzailearen botilatxoen pisua egiaztatu behar da.\nSu-itzalgailuaren bizi erabilgarria EZIN DA izan 20 urtetik gorakoa.\nTaulan sua itzaltzeko eragileen egokitzapenak eta su-itzalgailuen oinarrizko ezaugarriak ikusi ditzakegu.\nsua itzaltzeko eragileen egokitzapenak eta su-itzalgailuen oinarrizko ezaugarriak.\nEz erabili / Ez gomendatuta\n- Zurrusta-ura - Apar-ura eta CO2 (Karbono dioxidoa) Ura eta aparra\n- Ur langartua Ur langartua eta aparra ontzia eta/edo sutearen ondorioz kaltetutako azalerak hozteko Hare lehorra -\nABC hautsa, Ura, Aparra, CO2 (karbono dioxidoa) (azaleko suteak) eta eragile kimiko garbiak ABC eta BC hautsak, Aparra (erregai-motara egokituta), eragile kimiko garbiak, gas geldoak eta CO2 (karbono dioxidoa) ABC eta BC hautsak, eragile kimiko garbiak, gas geldoak eta CO2 (karbono dioxidoa) Metalentzako hauts bereziak CO2 (karbono dioxidoa)\nSu-itzalgailuen ezaugarrien deskripzioa.


..........::::: zaldibia.org :::::.......... Finalerdietan_bukatu_da_Tellatuberriren_ibilbidea\nFinalerdietan bukatu da Tellatuberriren ibilbidea\nLigako lehen sailkatuaren aurka, finalerdian 5-2 galduta itxi dute denboraldia zaldibitarrek.\nAurreko larunbateko finalerdiko argazkia\nTaldekideek lehenik eta behin eskerrak eman nahi dizkie Oiartzunera hurbildu ziren zaleei eta baita urte guztian taldea jarraitu dutenei ere.\nTaldekideongan ilusio ikaragarria sortu zuen partidu honek eta ilusioz beterik joan ginen Oiartzun aldera, orain bi urte lortu ez genuen finalerako txartelaren bila. Beroketarako kantxaratu bezain laster konturatu ginen Zaldibi aldetik jende asko bertaratu zela eta kasik etxean jokatzea bezela izango zela.\nPartidua oiartzuarren baloi jabetza nahiko nabarmenarekin hasi zen eta herriko mutilek defentsan lan andana egin beharrean suertatu ziren eta Orkatzek ere gelditu nabarmenenen bat egin behar izan zuen. Zaldibitarrek sortutako gol aukera apurrak berriz, gelditu ederrekin erantzuten zituen Oiartzungo atezainak. Hala 20. minutu ingururako Oiartzun K.E. 3-0 irabazten zihoan. Herriko mutilak berriz, elkarrekin erdi haserreturik eta amorruz beteta. Atsedenaldi aurretik aldea murriztea lortu zuten Mikel Ganzarainen bidez, pibotera pase eder bat sartu eta buelta erdiaz egindako jaurtiketa batekin. 3-1 jarri zen partida.\nBigarren zatia, aurtengo denboraldian gehiagotan gertatu den bezela, lehen zatian ia ezer ondo egin gabe eta elkarrekin haserretu ondoren, herriko mutilena izan zen hasierako momentuetan. Oiartzuarrak ziren kasu honetan defentsan gogor ari zirenak baina lehen zatiarekin alderatuz Tellatuberrik ez zuen golik sartzea lortzen. Hala 15. Minutu inguruan penaltia pitatu zuten herrikoen alde, Mikel Ganzaraini egindakoa, baina tamalez Julen Marijuanen jaurtiketa egokia, hanka puntarekin geratu zuen zurtoinaren ondoan Oiartzungo atezainak, egiten ari zen partidu handiari ginda jarriz. Pixkanaka partidua lehen zatian bezela, Oiartzun K.E.ak nahi zuen erara jokatzen hasi zen eta beste bi gol egitea lortu zuen 5-1ekoa markagailura igoaraziz. Bukaerako minutuetan Josu Irazustabarrenak Tellatuberriren bigarren gola egitea lortu zuen eta hala bukatu zen partidua, 5-2ko batekin.\nHasierako bostekoa: 1 Orkatz Gorrotxategi; 6 Joxean Ganzarain ; 7 Eneko Aristi “Bixu” , 8 Josu Irazustabarrena (1); 9 Mikel Ganzarain (1) Gainerakoak: 2 Julen Marijuan, 3 Ugaitz Garmendia, 10 Iñaki Ganzarain, 12 Beñat Iruin, 14 Alex Sukia eta 46 Iñigo Garmendia; Entrenatzailea: Jon Ordozgoiti. Delegatua: Iker Irastorza “Txiki”.\nMomentuan pena hartu arren, irabazi ala galdu gure taldeak duen nortasunaren seinale, futbol talde bat baino gehiago lagun talde bat izatearena alegia, partidu ondorengo tragoak hotzean pentsatzeko parada eman zigun eta futbolaren aitzakian izaten dugun giroak, egiten ditugun poteo, afari eta juergak partidu garrantzitsu bateko porrotak baino gehiago balio duela. Datorren urtean ere finalerdietan erortzea firmatuko genukeela edo play offetan ez sartzea bera ere bai, giro hori mantentzearen truk.\nEgunari bukaera emateko, Arrese jatetxean afari ederra egin eta Beasain aldera jo zuten Tellatuberri Zaldibi areto futbol taldea osatzen dutenek goizalderarte parranda egin asmotan.\nDenboraldiari bukaera emateko, azken urtetan ohikoa bihurtu den eran, Ataungo Aizkoate elkartean egingo dugu bazkaria larunbat honetan, Axier Etxeberriak urtero-urtero bezela prestatuko duelarik. Ondo bagara irail aldean berriro izango duzue gure berri web gune honetan, datorren denboraldiaren berri emateko. Gusto badezue ordurarte.


19. Korrikaren mezuan Lorea Agirrek zioen bezala, "auzia ez da izan ala ez izan. No-lako edo halako izan. Kontua ez da hori. Kontua ekitea da. Egitea.Egiten duguna gara". Errigoraren oinarrian dago ekiteko asmo hori. Abiapuntutik, gure ekintzen jabe egiteko bide bat eskaini nahi izan dugu. Auzi guztietan, hala euskararenean nola elikadura-burujabetzarenean, komunitatearen osaketan edo herrigintzaren jardunean, izan beharko lukeena egiten saiatu gara. Nafarroa hegoalde eta erdialdearentzat txanda eskatu beharrean, periferia erdigunean jarri dugu. Euskararentzako nahi genukeena eskatzetik harago, nahi duguna ekartzeko saiakera egin dugu. Elikadura-burujabetzarako bide definitiboa marraztu ordez, geure bidezidorrak zabaldu ditugu. Arduraren aurrean eskuak garbitu beharrean, auzolanean zikindu ditugu.\nAzaroaren 12ra arte (azken hau barne) izango da eskaerak egiteko aukera. Herriz herri presentziazko eskaerak egiteko aukera izango da, baina bizi dugun egoera dela eta, ohiko eskaera-puntu izan ohi diren taberna, elkarte eta bestelako toki asko itxita ditugu. Beraz, aurten inoiz baino gehiago, eskaera egiteko modu eroso eta eraginkorrena hemen bertan online egitea.\nEskaera egitean saskiak jasotzeko gune bat aukeratu behar da. 200 herri baino gehiagotan banatuta, 700 gune daude orotara (ikus banaketa guneak). Gune bakoitzak saskiak jasotzeko egun eta ordutegi zehatzak ditu, eskaera egiterakoan ikusi ahal izango duzun bezala.\nBanaketa-gunea aukeratzean zehaztutako egun eta orduetan joan beharko duzu saskien bila. Edonola ere, eskaera-prozesua amaituta e-mail bat jasoko duzu egindako eskaeraren berri emanez eta eskaeraren bila noiz joan behar duzun gogoraraziz.\nAurtengo kanpainarako hautatu dugun leloak dioen bezala, egiten duguna gara. 2013an kanpaina lehenengoz egin genuenetik, gure ekintzen jabe egiteko bide bat eskaini nahi izan dugu. Herritarren erantzuna txalogarria izan da eta, dagoeneko, 1.200.000 bat euro bideratu ditugu Tuterako, Lodosako eta Vianako ikastoleta, Erriberako AEK-ra eta hezkuntza publikoan D ereduko lerro berriak zabaltzeko Sortzen elkarteak abiatutako proiektuetara. Ezinbesteko ekarpena izan da zonaldean euskaldunak sortzen jarraitzeko. Tamalez, oraindik asko dugu egiteko eta, beraz, aurtengo kanpainak emango duen ekarpena zeregin horretara bideratzen jarraituko dugu.\nBaina bide berri bat ere zabaldu dugu: euskara Nafarroa hegoalde eta erdialdeko plazara ekarri nahi duen egitasmo berria, Agerraldia. Zonaldeko euskaltzaleen indarrak metatzera, ilusio berriak piztera eta orain arte egin den lanari bultzada ematera dator Agerraldia, eta hori egin ahal izateko kanpainak sortzen duen diru-ekarpenaren zati bat jasoko du. Ekarpenaren bidez, bizitzako esparru guztietara euskara ekartzeko ekintza-agenda zabala osatuko du urtero, aurten lehenengoz.\nAgerraldiari buruz informazio gehiago: agerraldia.eus.


Hitz Adina Mintzo. 1.Hizkuntza: Judu-espainiera.\nUDAKO EUSKAL UNIBERTSITATEA zure datu pertsonalen tratamenduaren arduraduna da. Datu pertsonal horiek bildu eta tratatzeko, arduradunak 2016ko apirilaren 27ko 679/2016 Datuen Babeserako Erregelamendu Orokorrak finkatutako neurri teknikoak eta antolakuntza mailakoak aplikatzen ditu. Neurri horien helburua da datuen arduradunarekin duzun harremana kudeatzea eta arduradunak edozein jakinarazpen bidali ahal izatea, aldez aurretik finkatutako bideak erabiliz. Zure datuen titular gisa, datu horien tratamendurako baimena ematen duzu. Horrez gain, eskubidea daukazu datuok begiratu, zuzendu, ezabatu eta aurka egiteko, arduradunaren helbide honetan: Erribera Kalea 14, 1. D, Bilbo, 48005, Bizkaia.


Badirudi zelula-truke horrek onurak ekarriko dituela; izan ere, duela gutxi, Seattleko (AEB) Fred Hutchinson Minbiziaren Ikerketa Zentroan egindako azterketa bat da. ) adierazten du haurdunaldian amatik semera igarotzen diren zelulak, pankrearen mailan, beta-zelula funtzionalen uhartetxoetan bereiz daitezkeela, eta horiek intsulina sortzen diote haurrari.\nEra berean, 1. motako diabetesa duten haur eta heldu gazteen odolean anai-arreba osasuntsuetan baino amaren DNA gehiago zeudela ere nabaritu zen ikerketan, eta horrek kaltetutako ehuna konpontzen saiatzen ari zirela pentsarazten du. Ez zen frogatu amaren zelulak haurraren ipurdi pankreatikoak 'erasotzen' ari zirenik, ezta haurraren immunitate-sistemak erantzun oldarkorrik jaso zuenik ere.\nJ erreumatologo eta immunologoaren iruzkinen arabera. Lee Nelson da azterlanaren egile nagusia, eta amaren zelulek pankrean kaltetutako ehuna birsortzen lagun lezakete. Bere ustez, haurrak amaren zelulekiko tolerantzia izan dezake, fetu-fasean zelula horiek hartu baitzituen immunitate-sistema garatzen ari zen bitartean.\nHaurdunaldian, fetu-zelulek plazenta igarotzen dute amaren zirkulaziorantz, eta ostalariaren kontrako txerto-erreakzioa has dezaketeKasu batzuetan, amaren eta haurraren arteko zelula-trukeak ondorio kaltegarriak izan ditzake amaren osasunerako. Nelson izan zen lehena hipotesi hau formulatzen: amaren organismoan fetu-zelulak egotea gaixotasun autoimmuneen jatorria izan zitekeela. Patologia mota hori askoz ere ohikoagoa da emakumeetan, eta zenbait sintomaren eta hezur-muinaren transplanteei lotutako "ostalariaren aurkako mentua" (EicH) gaixotasunaren antzekoak dira.\nEsklerodermia izan zen lehen gaixotasun autoimmunea, non mikrokimerismoak jatorrian izan zezakeen eragina identifikatu baitzen. Ikertzaileek iradokitzen dutenez, haurdunaldian fetu-zelulek plazenta igarotzen dute amaren zirkulaziorantz, eta, ondoren, mentu-erreakzioa hasten dute ostalariaren kontra. Esklerodermia duten 17 pazienteren eta 23 pertsona osasuntsuen arteko azterketa konparatibo batean, lehenengoek kontrol-taldeak baino 30 aldiz fetu-zelula gehiago zituzten odolean. Zelula horiek fetuaren immunitate-sistemakoak ziren; zehazki, amaren zelulak 'arrotz' gisa identifikatzen zituzten linfozitoak ziren, eta, beraz, eraso egiten zieten.\nOndoren, mikrokimerismoak zenbait gaixotasunetan duen eragina frogatu da, hala nola zirrosi biliar primarioan, Sjögrenen sindromean, lupus sistemikoan eta dermatomiositisean. Badirudi, halaber, fenomeno horrek paperen bat izan dezakeela haurdunaldiari lotutako bi patologia sortzean: preeklanpsia eta erupzio polimorfikoa. Egindako azterketetako batean egiaztatu zen preeklanpsia zuten emakumeek gutxi gorabehera zelula fetal bat zutela ama-zirkulazioko 1.000 zelulako; emakume haurdun osasuntsuetan, berriz, proportzioa milioi bat baino ez zen.\nMikrokimerismoak amarengan duen eragin hilgarriari dagokionez, azterlan batek agerian utzi zuen zenbait gurasoren seme-alabak izan zituzten emakumeek epe luzera heriotza-tasa handiagoa zutela. Kasu horretan, jotzen da seme-alaba bakoitzak karga genetiko oso desberdinak dituzten zelulak dituela, eta, beraz, amak egoera hori okerrago onartuko luke.\nJoan aurreko orrira: « Bi zelula-populazio


Zinema filmen berrikuspena: Nebraska (2013) - EBko erreportaria\nZinema Movie Review: Nebraska (2013)\nUrtarrilaren 19, 2014\n1970-en garaian, Bruce Dern-ek pertsonaia finaren aktore gisa ospea ezarri zuen, esaterako Zaldiak tiro egiten dituzte, ez al dute? (1969), Silent Running (1972), Black igandea (1977), The Driver (1978) Hasiera datozenak (1978), honetarako Oscar sarietarako izendatu zuten. Duela gutxi, agertu da Inside Out (2011), Django Unchained (2012) From Up Poppy Hill-en (2012).\nNahiko merezimendua jaso du Akademiak Nebraska (2013), Woody Grant aita zaharraren antzezle izatean antzezten du. Mega Zozketako Marketin sariaren iruzur batean milioi bat dolar irabazi dituela sinetsita, bidaia bat egiten du Montanatik Nebraskara bere semearekin batera. David (Will Forte), bere "irabaziak" biltzeko asmoz. Bidean, bere jaiotzako herri txikia bisitatzera doa, non bere lagun eta senide zaharrek ongi etorria ematen dioten, baina laster deskubrituko du benetan irabazitako dirua benetan interesatzen zaiela. Bitartean, David, bere aitaren fantasiarekin jolasten ari zela berarekin denbora pixka bat igarotzeko, konturatuko da agureak askoz ere gauza gehiago dituela.\nOso arraroa da zinema hain gozoa eta afektiboa aurkitzea. Dern bikaina da Woody kantagorri, mingotsa, baina hala ere harroa, June Squibb bere emazte Kate Katek bezala, bere gizonarentzako denbora gehiago ez duela dirudien arren. berarentzako maitasun sakon eta bizia du.\nAlexander Payne ere bikaina egin zuen Schmidt buruz (2002) eta Bizpahiru (2004), aktore hunkigarri eta errealak estaltzen ditu bere aktore guztietatik, melodrama jorratu gabe damua, galera eta frustrazioa hunkitzen dituen filmean - urratu egingo zarete, ni bezala, Woodyren sustraien artean eta berak nahi zuenaren artean. bere familia disfuntzionalak, besterik gabe, kutsu bat lortuko luke, eta amaiera ustekabea da, gorakorra eta benetan hunkigarria. Zorte onena gong-ekin, seme zaharrarekin.\nKalitate film berrikuspen eskuratzeko, joan Picturenose.com\nGai erlazionatuak:Alexander PayneBruce DernNebraska (2013)Alboetara (2004)\nSerbia eta Kosovo: parlamentariak kazkabarra aurrerapen akordio historikoa ondoren\nThe irabazleak 69th Donostiako Nazioarteko Zinemaldiaren edizioa irailaren 25ean, larunbatean, iragarri ziren, EBk finantzatutako filma sarituz. Noche de Fuego / Lapurturako otoitzak Tatiana Huezok Horizontes saria eraman zuen. Guztira EBk lagundutako lau film Zinemaldiko Sail Ofizialaren barruan lehiatzen ari ziren. EBk nazioarteko nazioarteko lan horiei laguntza eman zien, EBko herrialdeetako nahiz kanpoko hainbat herrialdek inplikatuz beren garapenean, nazioarteko koprodukzioan eta banaketan. MEDIA katea Creative Europe programa. Ekoizpen hauek eta beste asko ere programaren testuinguruan agertzen dira 30 urte MEDIA kanpaina, EBk ikus-entzunezkoen industriari hamarkadetan zehar emandako etengabeko laguntza ospatzen duena, kameraren aurrean eta atzean dagoen industriaren lana eta EBren laguntzaren benetako eragina azpimarratuz. Zinemaldiak, Creative Europe MEDIArekin batera, zuzeneko erreprodukzioaren edizio bat ere antolatu zuen European Film Forum: 'Europako ikus-entzunezko ekosistemaren eraldaketa: industria jasangarriago eta digitalago baterantz'.


Abuztuan emandako hipoteka-kredituak 146.762 eurokoak izan ziren batez beste, EINen arabera. | Consumer\nAbuztuan emandako hipoteka-kredituak 146.762 eurokoak izan ziren batez beste, EINen arabera.\nZifra hori %18,1 igo da 2004ko hilabete berarekin alderatuta, eta %6,2, aurreko hilabetearekin alderatuta.\narabera: Asteartea, 2005eko azaroaren 29a\nEstatistikako Institutu Nazionalak (INE) gaur jakinarazi duenez, abuztuan emandako hipoteka-kredituen batez besteko zenbatekoa 146.762 eurokoa izan zen finken guztizkoarekiko. Horrek esan nahi du 2004ko hilabete berarekin alderatuz %18,1 igo zela eta %6,2 aurtengo uztaileko datuekin alderatuz gero.\nAbuztuan zehar 131.180 landa- eta hiri-finka hipotekatu ziren, aurreko urteko egun berean baino %11,9 gehiago. Mailegatutako kapitala 19.252,3 milioi eurokoa izan zen, %32,11 gehiago. Hipoteken %97,1 hiri-finkei zegozkien, eta 127.342 izan ziren, 2004ko abuztuan baino %11,83 gehiago. Kreditu horietarako mailegatutako kapitala 18.221,7 milioi eurokoa izan zen (%30,8 gehiago), eta etxebizitzen gaineko hipoteka bakoitzeko batez besteko zenbatekoa 129.918 eurokoa izan zen abuztuan, 2004ko hilabete berean baino %15,5 handiagoa eta uztailean baino %3,5 handiagoa (125.560 euro).\nAbuztuan hipotekatutako hiri-finken %71,5 etxebizitzak izan ziren, %26,2 hiri-finkak eta %2,3 orubeak. Abuztuan eratutako hipoteka duten etxebizitzen %63,5 pertsona fisikoenak dira eta %90,1 prezio libreko etxebizitzak dira. Etxebizitzetarako mailegatutako kapitalari dagokionez, %60,6 pertsona fisikoei eman zitzaien eta %39,4 pertsona juridikoei.\nHipoteka-merkatuko lidergoa aurrezki-kutxek izan zuten abuztuan, sinatutako mailegu guztien %53,4 eta mailegatutako kapitalaren %51,4 sinatu baitzituzten; hipoteka-kopuruari eta kredituen zenbatekoari dagokienez, berriz, bankuek aurkeztu zituzten %36,9 eta %39,5eko tasak.\nInteres-tasa aldakorra abuztuan sinatutako hipoteken %96,5i aplikatu zitzaion. Euriborrak erreferentzia izaten jarraitu zuen, maileguen %79,4an sartu baitzen. Kutxen IRPH kontratuen %8,3an erabili zen, eta gainerako %8,8ak beste erreferentzia-indize batzuk erabili zituen. Aurrezki-kutxek hipoteka-maileguak eman zizkieten batez besteko interesari (%3,39) eta batez besteko epeari (25 urte); bankuetan, berriz, batez besteko interes-tasa %3,46koa izan zen, eta 23 urtekoa, batez beste.\nabuztua hipotecarios-eu kredituak\n15.000 lagun baino gehiagori eragin ahal izan dien jabetza anitzeko iruzur bat agerian utzi da\nGobernuak esan du Estatuaren berme-funtsek ez dutela horrelako inbertsiorik estaltzen\nZaharren egoitzek bete behar dituzten baldintzei buruzko informazioa eman dute kontsumitzaileek\nEnpresen arrakasta emakumeen esperientziaren eta partaidetzaren araberakoa da, merkataritza-ganberen arabera


Tik Tara: “Etxean eta Kilometroetan jotzeak xarma berezia dauka guretzat” | Kilometroak 2019\nTik Tara: “Etxean eta Kilometroetan jotzeak xarma berezia dauka guretzat”\nSalsa, sona, kunbia, runba eta munduko hainbat musika estilo euskararekin uztartuta ekin zioten bideari Zarauzko Tik Tara taldeko lagunek hasieran, ‘Sorrera’ diskoarekin. Ildo beretik jo zuten ‘Hariak’ diskoan, musikari eta kolaboratzaile handien laguntzarekin. Gaur egun, bederatzi musikarik osatzen dute taldea, eta hamaika instrumentu erabiliz, munduko erritmo eta melodiak nahasten jarraitzen dute, euskaraz abestutako letrekin. Urriaren 6an Zarautzen ariko dira Kilometroen egitarauaren baitan. 16:45ean joko dute Kortazar eremuan, Ikastolako gune nagusian. Taldearen kanta bizienak joko dituztela iragarri du Harkaitz Baztarrika abeslariak.\n"TikTara hego-haizeak dakartzan soinuen eta kantauriko kresalaren arteko konbinazioa da". Gisa honetako festa batean gerriak astintzeko ezin aproposagoa, ezta?\nBai, noski! Eta udazkeneko lehen egun hauek musika beroz gozatzeko aukera aparta.\nZarautzen iaz eman zenuten azken kontzertua. Oraindik gogoan izango du batek baino gehiagok...\nBai, 2018ko Euskal Jaietan jo genuen txosnagunean, eta ederra izan zen. Denok euskal jantziak soinean euskal musika tropikala dantzatuz pasatu baikenuen arratsaldea.\nHainbat taldekide bertakoak izanda, berezia izango da zuentzat kontzertu hau, ezta? Ez da ohiko kontzertua ere, gainera: jendetza biltzen duen festa handia, ikastolaren alde, gune nagusiko agertokian...\nBeti da berezia Zarautzen jotzea, hemen sortu baikenuen Tik Tara, Munoa azpian, itsasoari begira. Zarautzen egin ditugun emanaldi guztiak ederrak izan dira. Kasu honetan, gainera, etxean eta Kilometroetan jotzeak xarma berezia dauka guretzat.\nZer aurkituko du urriaren 6an Tik Tararen kontzertura gerturatzen denak?\nGure diskoetako kanta bizienak joko ditugu. Sona, cumbia, runba eta munduko hainbat musika estilo entzun ahal izango dira emanaldian.\nIkastolako gune nagusian arituko zarete, 16:45etik aurrera. Festa biribiltzen hasteko aukera ederra izango da zuen kontzertua.\nNoski! Gainera, Tik Tararen emanaldia baino lehen, dantza-ikastaro bat egongo da, eta aldakak ondo berotu ondoren aukera aproposa izango du gerturatzen den guztiak gure doinuekin dantzatzeko.\nEz bazenukete Tik Tararen kontzertuan aritu beharko, egitarauko zein beste talde ikustera joango zinatekete, eta zergatik?\nGoizean Sonakay ikustera, flamenkoa asko gustatzen baitzaigu. Eguerdian, gure lagunak diren Skasti taldekoak ikustera joango gara. Gure soinu-probak ez badu haien kontzertuarekin bat egiten, joango gara. Eta ordutegiagatik joan ezingo badugu ere, Joseba Irazoki eta Lagunak ikustera, baina azken hau ezinezkoa izango da.


Patrizio Etxeberria eta Arralde taxilaria - Ahotsak.eus\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ONA-021-015 kodeko bideoa nahi duzula aipatzea: ahotsak@ahotsak.eus\nPatrizio Etxeberria Arantzazun harrapatu zuen gerrak. Arralde taxilariak eraman zuen Legazpira bueltan. Gerora, Arraldek heriotza-zigorra jaso zuen. Patriziok atera zuen kartzelatik. Ezkioko Ama Birjinari buruzko kontuak era aipatzen ditu.\nGaia(k): Ohiturak eta bizimodua » Kontakizunak eta sinesmenak » Anekdotak, kontakizunak , Politika » Gerra zibila (1936-1939) » Errepresioa\n-Patriziona lehen hasi zarai kontaitten... eta Patriziona zer izan zan? Arantzazun euen Patrizio orduan?\n-Patrizio Etxeberria, Arantzazun tokau za…\nG-Arantzazun suertau zuan ha, (…) ha fango zuan betiko moduan ba eguna pasaittera eta gerriak han harrapo.\nA-Illunkara baten, illunduta orduko, eta Kurtze Baltzen kotxia geratu zan eta…\nG-Ha Arraldek ekarri xuan.\n- Baiña noz?\nG- Han euela, konbentuan. Gero konbentutik Arraldek eruan xuan etxera, Legazpira.\n-Eta ze euen, bilddurrez etorteko, bera, kontrolatik billurrez-edo?\nG-Ez, ha lehen be Arantzazun asko egoten zan, Patrizio.\n-Baiña esan gura dot, berak keskia eukan pasaitteko Oñatittik -do? Fitxauta euen-edo…\nG-Bilddurra euko eben, baiña gero esango euen hemen Aiuntamentuan edo: ha han xak eta... Arralde fan eta ekarri eben. Eta gero uste dot berak librau ebela kartzelatik. Pena de Muertiakin egon zan Arralde.\n-Arralde zer zan, Republikanua?\n-Baiña esaten daue Ezkioko Ama Birjiñiakin sinistu itten ebela, ez?\nG-Bai, sinistu bai... baleittekek, zeatik e, harek taxixa eukan bai eta komeni xakon hari.\n-Jente asko Ezkiora.\nA-Ezkiora ni beratzi egunetan illaran fanda nago. Pentsauizu ze fedia euko neben\nA-Beratzi egunetan illaran fanda nago ni Ezkiora, eta harek Beizamako neskiak emun nostan izugarriko atentziñua, begirakuna, oseake fletxazo moduan, eta preguntau nostan nungua nintzan eta danak eta esan notsan: “zer ikusten dozu zuk hor zerian?“ Gu Legazpittik bi-hiru-lau lagun faten giñan eta ikusten nebela batzutan ezpatiakin, Ama Birjiñia ezpatiakin, odolaz mantxauta, esan notsan, orduantxe zarradan pasau zan; emakumia gustaitteko modukua zan, e?\nA-Harek gure moduan euko eben hogeta pare bat, hiru bat-edo.\nIrigoienen "Poliedroaren hostoak" eta Sarrionandia\nFerratzailearengana idiarekin oinez\nSekulako kopetakoa Aizkorrin


gaiberritu / gailen\ngaika 1 adlg gaien arabera.\nSarean dauden esapideen erdiak gaika sailkatuta daude. Berria - Euskal Herria 2004-05-15\nLiburua gaika dago antolatuta: ekonomilarien helburuak eta tresnak, ekonomilarien ideologia, merkatu pentsamoldea, kontsumo-gizartea, lehiakortasuna [...]. Iñaki Heras «Txanponaren bi aldeak» - 13. orr.\nIzaeraz txukun eta txukunzale izanik, poliki-poliki taxua ematen hasi zitzaion Administrazio lan hari, eta handik hamabi hilabetera paperak oro pilatuta zituen, gaika eta urteka. Felipe Juaristi «Itzarri nahi ez zuen printzesa» - 210. orr.\nHondakinak gaika biltzeko zabor ontziak banatzea. Berria - Euskal Herria 2004-03-19\n2 gaikako1 izlag (substantziei buruz)\nGipuzkoako Hiri Hondakinak Kudeatzeko Plan Orokorrak zehazten dituen gaikako biltzea, birziklatzea, berrerabiltzea eta konpostajearen aukerak lehenetsita. Berria - Harian 2005-08-23\nGaikako bilketaren aldeko apostua egitea. Berria - Euskal Herria 2004-03-19\nAlde Zaharrean bi ontzi mota daude: zabor organikoena batetik, eta gaikako hondakinena bestetik (papera, kartoia eta paketeak). Berria - Euskal Herria 2004-08-13\nGaikako hondakin-tratamenduari, birziklatzeari eta berrerabilpenari. Berria - Euskal Herria 2004-09-26\nSalburuako gaikako hondakinen solairuaren lanak aurreratuta doazela argitu zuen Pizarrok. Berria - Euskal Herria 2004-08-13\nHala, gaikako tratamendu egokia eginez, ez dugu zabortegira ezer botako. Berria - Euskal Herria 2004-09-23\n3 gaikako2 (jarduera bati buruz)\nHorien osagarri, bada egilekako aurkibide miragarri bat, gaikako eta formulakako beste banarekin batera. Juan Garzia «Sistema periodikoa» - Primo Levi - 237. orr.\nAzokak iraungo duen hiru egunetan gaikako erakusketa ikusteko aukera izango dute bisitariek. Berria - Euskal Herria 2004-06-03\nBada, ordea, etxaldean gaikako analisia gainditzen duen zerbait, zeren badira jabeak, beren etxaldearen maitasunez, hura salbatzeko hondoa joko luketenak. Josu Zabaleta «Gerrako pilotu» - Antoine Saint-Exupéry - 177. orr.\ngaika biltzeko (3); gaikako bilketa (16); gaikako bilketa eta (3); hondakinen gaikako bilketa (6)


Erretiroa hartzeko ohiko adina beheratu egin daiteke koefiziente murriztaileak aplikatuz, % 65eko edo gehiagoko minusbaliotasuna duten langileen kasuan.\nErretiro-koefizienteen eragina beste erregimenetan\nAurretiazko erretirorako sarbidea\nErregimen Orokorrean eta Itsasoko Langileen eta Ikatz Meatzaritzaren Erregimen Berezietan barne hartutako besteren konturako langileak, ordainpeko jarduera bat egiten dutenak eta bitarte horretan minusbaliotasun maila bat egiaztatzen dutenak, betiere, ezarritako gainerako baldintzak (kotizazio aldia eta gertaera eragilea) betetzen badituzte.\nErretiroagatiko pentsioa jasotzeko ezarritako ohiko adinari lanean egindako denborari adierazten diren koefizienteak aplikatzearen ondoriozko epe baliokidea kenduko zaio, betiere, egindako lan aldietan zehar honako minusbaliotasun mailak egiaztatuz gero:\n0,25eko koefizientea, langileak % 65eko edo gehiagoko minusbaliotasun maila egiaztatzen badu.\n0,50eko koefizientea, langileak % 65eko edo gehiagoko minusbaliotasun maila egiaztatzen badu eta eguneroko bizitzako funtsezko ekintzak egiteko beste pertsona baten laguntza behar duela egiaztatzen badu.\n2008-01-01etik aurrera, adinaren koefiziente murriztaileak aplikatzeak ezin dio interesdunari 52 urte bete aurretiko erretiroagatiko pentsioa jasotzeko aukerarik eman.\nMugaketa horrek ez die eragingo Erregimen Berezietako langileei (Ikatz Meatzaritza eta Itsasoko Langileak) , 2008-01-01ean erretiro adinaren koefiziente murriztaileak aitortuta zituztenei; horiei aurreko araudia aplikatuko zaie.\nLanean egindako denboraren zenbaketa:\nLanera egindako falta guztiak deskontatuko dira, honako hauek izan ezik:\nAmatasuna, adopzioa edo harrera, haurdunaldiko edo edoskitzaro naturaleko arriskua dela eta lan kontratua etetearen ondoriozkoak.\n2008-01-01etik, koefiziente murriztaileak ez dira kontuan hartuko:\nErretiro partziala (zuzenbide iragankor bidez 2008-01-01aren aurreko legeria aplikatzen ez bada), mutualistaren erretiro aurreratua eta aurreratutako beste edozein erretiro mota hartzeko ezarritako adina egiaztatzeko.\nEzta une bakoitzean erretiroa hartzeko ezarritako ohiko adinaren ondoren erretiroa hartzen dutenentzat ezarritako portzentaje gehigarria sortzeko ere.\nLangilearen erretiro-adina jaitsiko den aldia, kotizatutakotzat emango da erretiro-pentsioaren zenbatekoa kalkulatzeko aplikatuko den portzentajea zehazteko.\nAdinaren murrizketari eta zenbaketari dagokienez, kotizatzeko, haren ondoriozko denborari dagokionez, Gizarte Segurantzaren beste edozein erregimenetan sortuko den pentsioa aplikatuko da.\n%65eko edo gehiagoko desgaitasuna duten langileek, 1967-1-1ean edo horren aurretik besteren konturako langileen edozein mutualitatetan mutualista izan direlako eskubidea badute, LGSSren testu bategineko hirugarren xedapen iragankorreko 1.2 atalean ezarritakoarekin bat etorriz, 60 urte betetzen dutenetik aurrera erretiroagatiko pentsioa kobratzeko, 0,25 edo 0,50eko tasa aplikatuko da kasu bakoitzean dagokion pentsioaren zenbatekoaren koefiziente murriztailea ezartze aldera. Gainerako ondorioetarako, langilearen benetako adina hartuko da kontuan.\nErretiratzeko adina aurreratzeko aukerari dagokionez, 1967ko urtarrilaren 1ean bildutako erreferentziak arau erregulatzaileetan zehaztutako datan hartuko dira egindakotzat, beste egun bat jasotzen duten erregimen edo kolektiboei dagokienez.\nBerdina egingo da %65 edo gehiagoko desgaitasuna duten eta lehenago erretiratu nahi diren langileekin, aipatutako testu bategineko 206. |artikuluan ezarritakoa batez, betiere, 61 urte beteta dituztenean.\nEzintasuna eta ezintasun maila egiaztatzeko, Adinekoen eta Gizarte Zerbitzuen Institutuak edo erakunde horrek autonomia erkidego bakoitzean bere funtzioak eta zerbitzuak eskuordetu dizkion organoak emandako egiaztagiria aurkeztuko beharko da.\nErakunde horiek eskumenik ez edukitzeagatik ziurtagiririk eman ezin dutenean, ezintasun egoera egiaztatzeko une horretan horretarako esleitutako erakundeak igorritako ezintasuna badela dion egiaztagiria edo administrazio egintza aurkeztu beharko da eta, horrelakorik ezean, Gizarte Segurantzako erakunde kudeatzaileak egokitzat jotzen duen beste edozein froga aurkeztu beharko da.


Irailaren 25ean EAJ bozkatzea izango da Herri gisa eta gizarte ...\n20 IRA 16\nIrailaren 25ean EAJ bozkatzea izango da Herri gisa eta gizarte gisa aurrera egitea\nLehendakariak baieztatu du Euskadiren etorkizuna urratsez urrats eraikitzen dela, hau da, konpromiso eta egintza zehatzen bidez; eta euskal gizarteari ohartarazi nahi izan dio beren egitasmo politikoa egitasmo politikoa maximalismotik eta dena ala ezer ere ez abiapuntutzat hartuta eraikitzen dutenen aurrean\n“Batzuek Herri gisa aurrera egiteaz baino ez dute hitz egiten, eta gizarte honen aniztasunaz eta pertsonez ahazten dira. Beste batzuek aniztasuna baino ez dute azpimarratzen eta ez zaie interesatzen Euskadiren Autogobernuak aurrera egitea ala ez, beren proiektuaren helburua ez da Euskadi. EAJ bozkatzeak esan nahi du maximalismoa, entelekiak eta ameskeria politikoak albo batera uztea. EAJ bozkatzea da Euskadiz besteko interesen mende egongo den etorkizun zurrunegia albo batera uztea. EAJren botoaren helburu nagusiena pertsonak eta Euskadi dira. EAJ bozkatzea da Herri gisa aurrera egitea eta gizarte gisa aurrera egitea. Urratsez urrats aurrea egitea, arazoei era errealista eta bideragarrian aurre eginez. EAJ bozkatzea da bihotza eta emozioa pertsonetan oinarritzen den eta etorkizunera begira dagoen Euskadiren zerbitzura jartzea”. Euskal gizarte osoari zuzendu nahi izan dion mezuarekin amaitu du Iñigo Urkullu Lehendakari eta berraukeratua izateko hautagai jeltzaleak, EAJk, gaur arratsaldean, Eibarren egin duen ekitaldi politikoa. Gaurko topaketan izan dira EAJren hainbat alderdikide, alderdizale eta hautesle, eta Lehendakariaren ondoan ekitaldiko beste hizlaria izan da Josebar Egibar Gipuzko Buru Batzarraren presidente eta Gipuzkoako zerrendaburua. Unzaga Plaza bezalako eszenatoki sinbolikoan, Urkulluk Agirre Lehendakariari eskaini izan dio oroimen hunkigarria, Euskadiko lehen Lehendakaria izan zena gaur iluntzean Donostiako Zinemaldian omendua izan delarik.\nGai politikoa jorratzen hasita, Lehendakariak euskal herritarrei eskatu die `dena ala ezer ere ez´ botoaz hausnartzea. Diskurtso politiko batzuk losintxak eta lausenguak baino ez dira eta `dena´ eskaintzen dute. Beren helburua erakartzea da ahal duten gehiena exijituaz. Honetan re Podemos eta Ezker Abertzalea oso antzekoak dira. Ezker Abertzaleak trantsiziotik darama maximalismoan eta mugitu gabe. “`Dena ala ezer ere ez´ jokoa jokatu dute, behin eta berriro. Apustu guztietan emaitza `ezer ere ez´ izan da. Oraindik ere, maximalismoan jarraitzen dute. EAJ eredua izan da urratsez urrats aurrera egitea. Herri honen eta gizarte honen eraldaketa lideratu dugu. Pausuz pausu, presaka ibili barik. Gelditu gabe, urrats sendo, egingarri eta bideragarriekin. Mila dorre eta gaztelu airean eraikitzen aritzea, aurreikuspen faltsuak sortaraztea edo maximalismoa elikatzea ez da inola ere konpromiso jeltzalea. Pentsamendu sinplea baino ez da. Gure konpromiso abertzalea da Herria eta gizartea urratsez urrats egitea. Konpromiso abertzalea eraikitzea da, egunez egun eraikitzen segitzea, egunez egun aurrera egitea” baieztatu du hautagai jeltzaleak. Iñigo Urkulluk ildo beretik esan du Euskadik hurrengo urteotan erronka hirukoitzari egin beharko diola aurre: “enplegu gehiago eta hobea; langabezia % 10etik jaistea ; 20 mila gazteri lan aukerak ematea”.\nUrkulluk gaur arratsaldeko mitina aprobetxatu du EAJ-PNVk Hezkuntza eta Osasunaren hobekuntzarekin hartu duen konpromisoa azpimarratzeko. Baieztapen hori abalatu du abian jarri diren egintza eta konpromisoekin, horiek ere urratsez urrats. “ Eibarreko erietxe berria; Osasun Zentro berriak Aretxabaletan eta Donostian, Alde Zaharrean eta Aieten; Osasun Zentroak Amurrio, Kanpezu eta Murgian; beste osasun zentroak Zallan eta Gueñesen; Biocruces-en ikerketarako eraikin berria; artatze zerbitzuak Urdulizeko erietxean; Zainketa intentsiboko unitatea Basurton; Larrialdietarako eta Zaintza Intentsiboko Unitaterako eraikin berria Txagorritxun; Ikastetxe berriak Bergara, Hernani, Zestoan eta Zumaian; ikastetxe berriak Gasteiz, Zabalgana eta Errekabarrin; ikastetxeak Ugaon, Bilbon eta Basaurin… Euskadi urratsez urrats eraikiko dugu, adreiluz adreilu… Zerbitzu hobeak eta kalitate handiagoa pertsonei emandako arretan …”.\nUrkulluk aitortu du “harro” sentitu dela “azken lau urteotan euskal gizartea ordezkatzea” tokatu zaionean. “Harro nago euskal gizarteak, familiek, enpresek eta emakume eta gizon langileek aurrera egiten hastea lortu dutelako. Lana, lana eta lan gehiago. Orain arteko bidetik jarraitu behar dugu, bide onetik goaz. Euskadik une esanguratsua bizi du orain. Jokoan dauka orain arteko bidetik jarraitzea. Horregatik eskatzen dut Gobernu sendo eta irekia osatzeko aukera. Etorkizunean konfiantza izatea eskatzen dut” baieztatu du.\nBere aldetik, Legebiltzarreko EAJ-PNVren bozeramaileak ezker abertzaleak bere buruari ematen dion rol “ikuskatzailea” salatu du. Ildo horretan, ohartarazi du “Euskal Herriaren erabakitzeko eskubidea askoz ere serioagoa dela Arnaldo Otegi eta EHBilduko jendea egiten ari diren proposamenak baino; ezin da joko motzerako erabili”.\nJoseba Egibarrek kritikatu du ezker abertzaleak erabakitzeko eskubidearen inguruan proposamenak egiteko duen helburu bakarra dela EAJren erantzuna eta ekintza ebaluatzea. Jarrera “onartezin” horren aurrean, balioan jarri du estatus berrirako EAJk duen proposamena. "Erabakitzeko eskubideaz dihardugu: ez, soilik, bere etorkizunaren jabe izan nahi duen komunitate politiko bati eragiten dion erabakitzeko eskubidea, baizik eta erabakitzeko eskubide edukiduna; alegia, euskal erakundeek politika publiko guztien eskumena izan dezatela, herritarrengan eragina duten arlo guztietan: jaiotza-politiketatik pentsioetara, azpiegituretatik justiziara, beste euskal lurraldeekiko harremanetatik nazioarteko harremanetara”, azaldu du.\n“Proiektuaren definizio hori interesatzen zaigu”, nabarmendu du, “eta proiektu horren definizioa herritarren eskutik egin nahi dugu, ez bakarrik politikarien arteko ariketa gisa”. “Hasieratik, parte-hartzea herriari eman nahi diogu”, ziurtatu du, “eta Legebiltzarrean oinarri batzuk onartzen badira, guk proposatzen dugu –eta ezker abertzaleak kopiatu egin digu- kontsulta agintzaile bat egitea, herriak erabaki dezan zer proposatu Estatuari”.\nPuntu horretan, “printzipio demokratikoaz” jardun da, “hori baita aldebakartasuna ekiditeko bermea”. Bi aldeak –Euskadi eta Estatua- konprometitzen dituela azaldu ondoren, azaldu du “printzipio demokratikoak aldebikotasunara eramaten zaituela”, izan ere “hori baita berdinen arteko akordioa eta, izatekotan, baldintza batekin: euskal herritarrek libre eta demokratikoki erabakitzen dutena aintzat hartu eta ordenamendu juridikoan jaso behar da, aurretiaz negoziatuta”. “Hori da EAJk orain defendatzen duena, eta 2004an Ibarretxe Lehendakari zela defendatu zuena”, esan du.\nEzker abertzalearen jarrera “ikuskatzailea” erakusteko, Gipuzkoako zerrendaburuak gogora ekarri ditu Eusko Legebiltzarreko Estatutu Politiko Berriaren bozketak (2004). “Aukera bakarra izan dugu Eusko Legebiltzarrean erabakitzeko eskubidea testu artikulatu batean bozkatzeko. Nola kalifikatu dezakegu orduan ezker abertzaleak aldeko hiru eta kontrako beste hiru boto eman izana?”, galdetu du. “Hiru alde eta hiru kontra, berdin zero”, erantzun du, “ba al dago jarrera makurragorik?”.\n“Argi ibili guztiongan eragina daukaten eskubide kolektiboekin –erabakitzeko eskubidea bezala- jokoan aritzearekin!”, gogoratu du. Badakite bide serioak baldin badaude, ebaluatu eta finkatu daitezkeen benetako ibilbide politikoak baldin badaude, EAJ hor egongo dela, baina ez dugu onartuko herri honen eskubideekin jolasean aritzea”, amaitu du.


Ondasun Higiezinen gaineko Zerga ordaintzeko borondatezko epea zabalik da - leihoa.info\nOndasun Higiezinen gaineko Zerga ordaintzeko borondatezko epea zabalik da\n2020 September 22, Tuesday 2020 September 22, Tuesday adminLeioa, Sarrera\nUdalak zabalik du, azaroaren 2ra arte, Ondasun Higiezinen gaineko Zerga borondatez ordaintzeko epea. Ordainketa egiteko bideak ohikoak dira, baina Udalak ordainagiriak helbideratzea sustatzen du, arreta presentziala minimizatzeko, eta, horrela, COVIDen hedapenari aurre egiteko segurtasun-neurriak handituz.\nHorretarako, ordainagirien helbideratzea errazteko, 2020ko zerga helbideratze epea zabalik egongo da urriaren 5era arte, e-mail bat bidaliz bilketa@leioa.net helbidera edo Herritarrentzako Arreta Zerbitzuetako edozeinetan. Helbideratuta dauden kontuetako karguak urriaren 10ean egingo dira.\nEgunotan, Udalak inprimakiak bidaltzen ari da etxebizitzetara, ordainketa honako bide hauen bidez egiteko:\nbanku-helbideratzearen bidez, urriaren 5era arte; ordainketa-pasabidea (www.leioa.net); banku-erakundeak; zergapeko posta-igorpena eta, azkenik, Udaleko eta/edo Gaztelubideko Herritarrentzako Arreta Zerbitzuetan (kreditu-txartelarekin bakarrik).\nUdalak herritarrei gogorarazi die zergaren inprimaki-sorta ez jasotzeak ez duela salbuesten ordaintzeko betebeharretik, eta, beraz, jasotzen ez baditu, Udaleko dagokion sailarekin jarri beharko du harremanetan.\nLos pensionistas convocan otra “gran manifestación” para el 5 de octubre en Bilbao\nBerriz ere martxan da Berbaldun egitasmoa Leioan


UPyD, Gasteizko Sindikoa «ezabatzearen» alde | Albisteak | m24gasteiz\nUPyD, Gasteizko Sindikoa «ezabatzearen» alde\nIgnacio Oñate, UPyD alderdiko alkategaia, Sindikoa kentzearen alde agertu da. Oñateren ustetan, Sindikoa edo Gasteizko herritarren defendatzailearen funtzioa «ez da beharrezkoa» eta Arartekoak bere gain hartzea proposatzen du.\nMartin Gartziandia, Gasteizko Sindikoa, artxiboko irudi batean (Juanan RUIZ /ARGAZKI PRESS)\nGasteizko herritarren defendatzaileak edo Sindikoak ematen duen zerbitzua «bikoiztuta» dagoela uste du UPyD alderdiak. Ignacio Oñatek, UPyDko alkategaiak, prentsa ohar batean azaldu duen moduan, herritarren defendatzaileak suposatzen duen gastua «ez da beharrezkoa» eta «saihestu» daiteke. Oñateren iritziz, Arartekoak hartu beharko luke bere gain orain arte Sindikoak egin izan duen lan guztia.\nGasteizko Udaleko webgunean irakurri daitekeen bezala, Sindikoak herritarrentzako aholkularitza eta defentsa zerbitzu «independente, eskuragarri eta doakoa eskaintzen du». Zeregin hau aurrera eramateko «elkarrizketak, jarraibideak, txostenak eta gomendioak baliatzen ditu». Txosten eta gomendio guztiak publikoak dira eta webgunean aurkitu daitezke. Martin Gartziandia da egungo Sindikoa.\nAlta, Oñate alkategaia Martin Gartziandiak betetzen duen funtzioa «desagerraraztearen» alde agertu da. UPyDko alkategaiak dioenez, «Sindikoak 69.000 euro kobratzen ditu urtean, zenbait zinegotzik baino askoz ere gehiago» eta horregatik, herritarren kexak eta kezkak Arartekoaren bitartez bideratzea proposatzen du.


Txikipedia:Mendilerro - Wikipedia, entziklopedia askea.\nMendilerroa lerrokaturik eta loturik dauden mendien multzoa da. Mendiez gain, harrateak, haranak, ordokiak eta ibaiak ere izaten dira mendilerroetan. Mendilerroa oso luzea edo oso handia denean, mendikate esaten zaio. Himalaia, Andeak, Alpeak, Atlasa eta Pirinioak mendikate handiak dira.\nEuskal Herriko mendilerro eta mendikateak[aldatu | aldatu iturburu kodea]\nIrudi honetan, erdian Pirinioak ikus ditzakezu, eta, eskuinean, Alpeen zati bat.\nEuskal Herriko mendikate nagusia Pirinioak dira; bertan jaio eta Mediterraneoraino iristen da. Aipagarria da Kantauriar mendilerroa ere, berez Pirinioen jarraipena dena.\nMaila apalagoko hainbat mendilerro ere badira, hala nola: Adartza, Altzania, Aralar, Argarai, Elgea, Girizu, Gorbeia, Lauriñaga, Leire, Lindus, Mendiaundi, Ordunte, Ortzanzurieta, Otsamunho, Sorogain, Urkulu eta Zaraia.


Ama bat etxe bat bezalakoa da. Idazlea eta ilustratzailea: Aurore Petit. Itzultzailea: Peru Calabaza. Litera, 2020.\nAzken hamarkadetan haur- eta gazte-literatura asko sendotu da, dudarik ez dago. Liburu ausartak argitaratzen dira eta gizarte eta irakurlearen interesa piztuz doa. Liburuak, irakurtzeaz gain, disfrutatzeko erosten dira, familian partekatu eta gogoeta eragiteko asmoz. Literatura-testuei ikuspegi estetikoa gehitu zaio eta irakurleak edizio eta ilustrazio lanei lehen baino arreta gehiago jartzen dio.\nHorregatik pozgarria da argitaletxe berri batek euskaraz kaleratzen duela ikustea, Litera da azken adibidea. Izenak ohearekin du lotura, gora eta behera ibiltzeko jaio zen altzaria, salto, igo eta jaisteko eginda sortua. Baina litera bat ez dira bi ohe bakarrik, haurren esperientziak ere biltzen ditu. Hori da hain zuzen argitaletxekoek erabiltzen duten hitza beren proiektua azaltzeko: haur bat hazten denean hazi egiten da eta haztea gora eta behera ibiltzea da, ikastea, partekatzea, amestea, haserretzea, atsedena hartzea...\nFamilia da argitaletxe honen hartzaile nagusia, gai anitzak eta interesgarriak biltzen dituzte: heziketa, ekologia, jolasaren garrantzia, poesia, transexualitatea, zaintza adostua, baita rock musikaren historia edo pelikula nahiz abesti gomendagarrien gida ere. Eta nola ez! Album ilustratuak, hainbeste gustatzen zaizkigun kontakizun xume, soil, dotore eta eder horiek.\nAma bat etxe bat bezalakoa da dugu esku artean, haur jaio berriak bere amaren inguruko pentsamenduak biltzen dituena. Haur amazulo baten begirada batetik abiatzea gomendatzen dizut, irakurle; bere amatxoarekin liluratuta dagoen ume bat bihurtzea, samurtasunez beteriko esker ona adieraztea nahi duen jaioberri baten tokian jartzea. Bestela, irakurle heldua zaren hori, nekagarria suertatu dakizuke ama batek egin ahal duen jardueraren zerrenda luzea liburuan ikustea; izan ere, amak ahaldunak izatera behartu ditu gizarteak, ama bat dena egiteko gai izatearen rol zorrotz eta injustu hori.\nIrudiak koloretsuagoak ezin, diseinua zainduago ezin eta gainera oparia: liburuaren gainazala zabalduz, horma-irudi handia duzu, etxean jartzekoa, litera ondoan kokatzekoa.


Arazerixan | 2018\nYou are here: Home / proba zaharrak berri / 2018\nAurtengo irudirik onenak hemen!\nFesta mundiala egin genuen martxoaren 23an Arazerixan! behar bezala amaitzeko. A ze nolako martxa duzuen oñatiarrek!! Gaztelekua hankaz gora, argi artean saltoka ibili zenuten!!\nHemen azpiko bideoan bildu ditugu 2.Arazerixan! honetan zuek ateratako argazki eta bideo onenak. Eta, nola ez! Azken festako irudi ugari!!\nSenda Vivan primeran pasa! Eta bidali argazkiren bat guk hemen jartzeko!!\n2018-04-04 /0 Comments/by Xabier Albizu\nAZKEN FESTA!! Badatorrela, badatorrelaaaaa!!!!!!\nEpaimahaikuak ari dira zuen lanak begiratzen eta datorren astean jakingo dogu zein taldek irabazi dittuen puntu gehixen!\nLaugarren pruebia aurkeztia falta zaizue denei… eta bakarren batzuei aurrekoren bat be bai…\nADI!! Prueba danak aurkeztu ahal die martxoan 19ra arte!!\nEta datorren ostiralian zer dator??\nAZKEN FESTA!! MUNDIALA!!\nSorpresa ugari dauzkagu prestatuta zuentzat eta kriston girua eukiko dogu, hori ziur!! Ixa dana prest dau!!\nBeraz, animo azken pruebarekin, datorren ostiralian etorri Gaztelekura ondo pasetako goguaz!!\n2018-03-16 /0 Comments/by Xabier Albizu\nAzken pruebara aillegau zarai eta zela aillegau, gaiñera, indartsu!! Topera ibilli zarai eta, orain, azkenengo ostikadatxua dator!\nLaugarren prueba hau be ezta makala. Hortaz, ginkana ondo akabaitteko barruko inddar guztiak etara eta arazerixan zein dan gehixago erakutsi!!\nOrain arte kalian ibilli gara aurrera eta atzera, sukaldian, txokolatiaren inguruan, kontu zaharrak barrizketan… eta orain auzuetara egingo dogu salto!\nHurrengo bideuan Josuk azalduko dotsue zer egin bihar dan, 25 puntu dittuzue jokuan; beraz, belarrixak erne izan eta gertatu zatezai azken pruebia egitteko!\nGogoratu pruebiaren idatzizko azalpena hemen dozueilla eta martixaren 23an azkenengo jaixa egingo dogula Gaztelekuan!!\n2018-03-12 /0 Comments/by Xabier Albizu\nBadator berriz Arazerixan!\nBatzuk igual ezautuko dozue, oin bi urte ein zan lehen aldiz eta 160 gazte baino gehixau ibilli zien Oñati hankaz gora jartzen. Gaztelekuan bukaerako festa be ein zan eta ginkanako proba danak ein zittuztenek irteeria ein zeben gero.\nBa aurten zeueik daukotzue hala ibiltteko aukerie! Oñatiko DBHko ikasliek bakarrik parte hartu zeikie. Zuendako bakarrik preparau dittugu proba barrixak!\nEta zergatik “Arazerixan”? Badakizue zer esan gura dauen? Ba Oñatiko esaera bat da, arazerixan ibilltie. Ba, justu, hori da Ginkana hontan eiñ bier dana: arazerixan lotsa barik ibilltie, ondo pasetie eta, gainera, sari potolua dau bukaeraraino heltzen zarenendako!\nDanera 4 proba izengo die, danak taldian eta kalian eittekuak, ondo pasetakuak: argazkixak atara, mobillakin bideuak grabau, elkarrizketak, antzerkixa… Konturatu barik, Oñatiko kontuak, bitxikerixak, txokoak, historia… horreik danak ezagutuko dittuzue, ezer ikasten ibili behar barik!\nOtsailaren 19tik martxoaren 23ra Oñati hankaz gora jartzeko prest? Ba hasi pentsatzen zela osotu zuen taldea; izena emun leike otsailaren 19ra arte webgune hontan bertan, “eman izena” jartzen dauen atalian.\nArazerixan ibillteko prest? Ausartu, emuizu izena ta ondokua be xaxatu!\n2018-01-19 /0 Comments/by Xabier Albizu


Zarauzko Idazleak - Xabier Lizardi - Itz lauz\n(Jose Mari Agirre)\nLaño ta izar\nEzkondu ezin ziteken mutilla\n1953, Egan aldizkaria\nGure idazle trebearen lumak ikutzen zuan gairik zimelena ere, mardul biurtu oi zuan. Aren idaz lan guzi guzietan alako bizitasun dirdira berezia ageri zaigu, beste iñork ez bezelakoa bere berea, Lizardi rena. Irakurgai motelik ez dezu emen arkituko bat ere, ezta kaxkarrik ere.\nJaurtarkol (El Día, 1934-03-11)\nETXE-BARNE BIZIA (I)\nIrea oraintxe jasotzea egin diat. Ez dakik nolako pozez irakurri dedan. Izan ere, sei urte elkar ikusi gabe... Baña, oraingoan baator, ta osoko etortzea izango al dek!\nEmaztea ta guziok onik gaudela esatea atsegin zaidak. Nere koxkorrak ezagutzen ez ditukela-ta, aien argazki (erretratu) bat eskatzen didak. Ni ortan, orde, zabar samarra nauk, eta erretratuz, etxeon, ez gatxeok orrein ornituak. Baña, dana dala, eure begiz nexka-mutikook ezagutu bitarteko, neronek egingo diat, nere eskuz, argazki... ta, ia zine ere esateko natxegok: «etxe-barne bizi» bat egingo diat, erderaz bodegón viviente esango bagenduke bezela. Bart arratseko ordu-erditxo bat dibujatuko diat, eta, artara, alde-aldera antz-emango diok aurrak nolakoak ditudan: beste non-naikoen antzekoak.\nAtarian illun, ta leioan txingor ttunttun-otsa diranean, goxoa oi dek etxeko sutondoa. Ala bart, gurean. Ta, etxebarrutik aur-zarata badabil, areago: ordun, adiskide, suaren garrek argiago ziruditek; dardara giarragoz ibilli zebiltzak, goia miaztu-bearka... I mutilzar gogortua ago, ta ez bide dek azken ori sinisten. Erruki aut, gizona! Etzak parrerik egin...\nBaña, itxon orain: dagoarteko begi-aurrean diagu nere mutiko zaarrena. Bost-bat urte dizkik. Alki batera igo, egutegiari eguna kendu, ta bazetorkidak. Galderaz josiko natxiok...: ea an zer jartzen duan; ea zergatik ura jartzen duan; ea zertarako jarri duan ura, ura jarri duanak; ea urrengo eguna igandea dan, ta ea zergatik igande ta ez ostiral; ea zenbat lo eginda sartuko dan Orrilla —Maiatzari ala esaten ziotek orain... Jakiña, azkenerako, zakurraren ipurdira biali bear izan diat.\nEz dek samurtu. Etxean barrena an ziak orain, Tolosako iñauterietako jo-aldi zoro aietarik bat joaz: Tún-pa tún-pa tún, tarápatatún, tarápata túuun-pa... eta abar: badakik zein esaten dedan. Alako zalaparta ezpaitiat eramangarri, berriro oju egin bear izan ziot, ixiltzeko. Luzaroko ez, noski.\nNondibait dabillen bitartean, ikusak bigarrena. Mutikoa, au ere. Arako muxugorri begibeltx ura dek. Begira akiok: aurpegi biribiltxoan, bi kilker diruditela zeuzkak begiak, kantari. Au barexeagoa dek bestea baño, zalaparta gutxiagokoa. Bere buruaz jolasten bazekik, eta ez dik ori jakite makala. Arkatz aundi bat —lapitzari esaten ziotek arkatza— eskuan —eta aoan ere maiz—, ingia (papera) lur-gañean zabal, marrezka ziarduk. (Dibujatzen, alegia: ik euskera berria egoskaitza dek-eta, argatik argibideok... O!, atsegin zeok umeokin, euskel ikastolara dabiltzanez gero!...). Baña, ara: oraintxe zutitu dek gure dibujantea: ttattartxoa izanagatik, erroen biurri-antxak eta ibilkera aundizkoak alako gizon-tankera parregarria ematen ziotek. Tottel-mottelko mintzoz, ingia eskuan dakardala, ala ziok: Aita! Dixona iratzi ret. Antat e baritu!...\nOri esanda, berriro bere txokora joan dek, «dixon asto iraztera». (Idatzi, zerari... eskribitzeari esaten ziotek).\nBaña, ontan, emen zetorrek, ixilka, zaarrena, biurrikeri berriren bat asmatuta. Tiragoma eskuan dula, dixon-egilleari ogi-mami bildu bat kazkora irauzi nai litxiokek. Bearrik garaiz iritxi nauk, eta, kazkarreko bat emanaz, or biali diat berriz ere etxe-zear.\nIkusi bezela, mutiko ttentte, xurigorri, piña diat; begiak, aundi, gozo, pakezkoak dizkik: arkume otxanarenak bezain... Baña, itxuraz-bestez, eziñegon urduria dik. Aren aldamenean, iñor etzegokek geldirik.\nBaña, ixo, gazteok: oraintxe zetorrek-eta, sukaldetik igesean, danetan biurriena: nexka, alabearrez... (Porkuantobós, esango ukek ik). Ikusak orain, atean: begi-aundi, xudur-piporta, gaixto-irri: emezortzi urtez lanak emango ote dituan ziotek. Ipurdi-gorri zetorrek, oi bezela, arentzako ainbat pixa-oial sortzerik ezpaitago kristau-etxeetan. Bazetorkidak, eta berriketa luze bat egin zidak. Ik jaso al diok? Nik ere ez. Esperanto-modu bat asmatua dik, iñork ulertu ez dezaion, eta arekin aritzen dek. Bereala, eldu zidak eskuko beatz lodia, nagon alkitik derriorrean jaiki-arazi, ta an naramatxik zuzen-zuzenean «berak dakian xoko batera...» Gozo-ontzitik azukre-koxkor bat atera ta eman izan ez banio, aundia gerta zitekekan gure etxean!... Arrapatzen nauen bakoitzeko eginbearra diat ori. Badakik, mutilletan ere neskatxa gazteentzako bigunbera samarra nindukan...\nAzkenik, seaskan esna, guzion jardun ta ots arteon, beti parre-antxa, beti jaramon eske, beti lerde-jario, ta beti titirako pronto or zegok apurtxoena; gure begi-alai buru-zuri txikia: urte-erdi doi-doi betetako gizontxoa.\nOntan, emen diagu berriro zaarrena; berak egindako mozorroa arpegiari txistuz itsatsita, buruan ingizko ginbail aundi bat dula. Esan diat: bere txotxolo arpegi ta guzi, au etxean dagon arte pakerik ez dagola.\nEz-uste batean, or zijoakiok baxterrean «dixonak irazten» ari uanari. Jotzen dik besoan, beraizik, eta, jakiña, «dixon» berri egiñerdiari «anta» samurtu. Samurtu zaiok ertilaria ere, ta asi dek karraxika, estea sabeletik zintzilika bailerion. Or naasi dituk biak, ukabilka. Alderik-alde, elkarren eskeka ta elkarri eskainka egiñalean dabiltzala, jo ta ankaz gora bota ditek nexka gaxoa; ta, txikiaren seaska are iraultze-arrenean jarriaz, etxe osoa bete ditek marruz, iskanbillez ta dunbateko gaitzez.\nEskuak eta ipurdiak, elkarrekikoan, oi duten ots berezia ere aguro asi uan, ala bear ere; ta maiz samarka, arranoak ez badu; ta nekez bederik, noizpaitean, batzu erdi-errenka ta bestetzu oso narrazka, zuzendu nizkian danak sukalderuntz.\nOeratu ziranean, orratik, gure pakea!... Josapat-zelaiean epai-ondorengoa zirudiken. Aterrune ari gogoa atxikita, leen-erauntsiaren oroitzez artean aundiok ere ixilik geundela, su-garren gorabear kizkurrari begiak josita, nere buruari ala nitxion: -Ta, alaz guziaz ere koxkor oiek beñere ez azitzea nai nikek! Nere esku balego, gurasoak zaartu arren, oiei gaurkoxe tamañan eutsi nai nitxiotekek...\nBazekiat —ez esan— buruan zer ari dekan. Erode darabilkik gogoan: ura gizonaren burutsua, ez?... Ongi ezagutzen al aut?... Baña, iñoiz aurrik izateko jaioa baaiz, Erode gorroto izango dek. Gogoan artu.\nAgur, agur, adiskide. Beldur nauk zaartzen asia ote naizen... Aitontasunaren xamurra ote zebilkidak barruan, aldiz-aurretik?\nAurki arte. Emazteak-eta, goraintzi miñak. Bidaldi on ta osasun obe, Jaunak.


Edukierak beteta bosgarren urteurrenean | Tabakalera - Donostia / San Sebastián\nEdukierak beteta bosgarren urteurrenean\nIrailaren 11-12 asteburuan 5.500 pertsonek parte hartu dute antolatutako ekitaldietan.\nOsasun egoerak behartuta, segurtasun arauak zorrotz bete dira.\nTabakalerak, Kultura Garaikidearen Nazioarteko zentroak, balorazio oso positiboa egin du bosgarren urteurrena ospatzeko asteburu osoan antolatutako jarduera-programak izan duen erantzuna ikusita. Kultura aldarrikatzea jomuga izan duen ospakizunak zorrotz bete ditu osasun-egoerak agindutako segurtasun arauak eta, talde txikiagoetan izan bada ere, sorkuntzaz gozatzeko askotariko aukerak eskaini ditu. 5.500 pertsona bertaratu dira asteburu osoan zehar.\nIrailaren 11an bete zituen Tabakalerak bost urte eta zentroaren ikur nagusia den sorkuntzarekin lotutako proposamenak izan ziren jarduera-programaren ardatza. Julio Le Parc artista argentinarra eta Ana Longoni idazle eta ikertzailearen arteko solasaldian eta Zin Ex. Abstrakziotik Algoritmora erakusketaren aurkezpen-ekitaldian aretoen edukierak erabat bete ziren (100 pertsona), eta gauza bera gertatu zen zine-aretoan José Luis Rebordinos Donostia Zinemaldiaren zuzendariak aurkeztu zuen Parasite filmaren proiekzio berezian ere (137 pertsona).\nIrailaren 12an, larunbatean, 10 bisita gidatu eskaini ziren egun osoan zehar Tabakalerako ekosistema osatzen duten leku derberdinak bertatik bertara ezagutu ahal izateko. Talde guzti-guztiak bete ziren. 80 pertsonek izan zuten parte hartzeko aukera segurtasun eta edukiera arauak betez.\nArte garaikidearekin lotutako proposamenek ere erantzun bikaina izan zuten. Florian Wüst eta Oier Etxeberria Zin Ex. Abstrakziotik algoritmora erakusketaren inguruko elkarrizketak, Jerónimo Hagerman artistaren Malas madres esku-hartzeari agur esateko antolatu zen solasaldiak eta Quadrature sortzaile kolektiboko kideek Silvia Bonoli eta Raúl Angulo astrofisikariekin egin zuten saioak askotariko jendea erakarri zituen. Orotara, 1.200 pertsonek bisitatu dituzte Tabakalerako erakusketak (Zin Ex. Abstrakziotik algoritmora, Supraspectives eta Néstor Basterretxea. Argazkigintzaren bitartez).\nAzpimarragarria da ostiralean inauguratu zen eta datorren urriaren 11ra arte Patioan ikusgai egongo den Supraspectives Quadrature sortzaile kolektiboaren instalazioak izan duten harrera ona. Medialab Tabakalerak ekoitzitako lehen sorkuntza artistikoa da, Ars Electronica eta Donostia International Physics Center DIPCrekin elkarlanean.\nLarunbatean antolatutako zine- eta musika-emanaldietarako gonbidapen guztiak agortu ziren. Aranzadi elkarteko Paco Etxeberria eta Lourdes Herrastik aurkeztu zuten Handia, eta Güiro Meets Russiak musikaz lagundutako George Lucas zuzendariaren THX 1138 filmaren proiekzioek 274 pertsona erakarri zituzten aretora. Ghost Numbers musika-taldearen emanaldia ikusteko sarrerak ere agortu ziren.\nJosé Antonio Sistiaga artista eta zinegile donostiarrari omenaldia egin zaio asteburu osoan zehar Tabakalerako fatxadan bere lanik ezagunena, eskuz margotutako, … ere erera baleibu izik subua aruaren … film esperimentala proiektatuz. Eguraldi onak lagunduta une oso bereziak bizitzeko aukera eskaini duen jarduera izan da Zin Ex. Abstrakziotik algoritmora zinema esperimentalaren inguruko erakusketan parte hartzen duen artistaren lana berrikustea.\nOsasun-egoerak behartuta ospakizuna osatu duten jarduerek edukiera\ntxikiagoa izan dute eta bertara etorri ezin izan duen jendeagana iristeko Tabakalerak 9 emanaldi zuzenean eskaini ditu streaming bidez online.tabakalera.eu webean. 650 pertsonek jarraitu dituzte zuzeneko emanaldi horiek eta 7000 pertsonek kontsultatu dituzte urteurreneko jarduerak.\nEzin izan bazenuen bertan izan, online.tabakalera.eu webean ikusgai daude emanaldi horiek guztiak.\nTabakalerak 'Zin Ex. Abstrakziotik algoritmora' aurkeztu du, zinema esperimentalaren inguruko anbizio handiko bidaia\nTabakalerak 5 urte beteko ditu kultura eta sorkuntza sustatuz\nTabakaleran espazio komertzialak alokatzeko deialdia


Haurtzaroa eta prebentzioa ardatz hartuta - Diario de Noticias de Navarra\nHaurtzaroa eta prebentzioa ardatz hartuta\nGizarte zerbitzuek agenda betea dute urte bukaera arte - Gaur 'Motxiladun umea' dokumentala proiektatuko da\nfernando anbustegi / juan mari ondikol 20.11.2020 | 00:53\nHelburu desberinak lantzeko ekimen ugari antolatu dituzte gizarte zerbitzuek.\nelizondo – Baztan, Urdazubi eta Zugarrmaurdiko gizarte zerbitzuek sumatu dute pandemiaren eragina, eta urte osorako prestatutako plangintza makurtu egin zitzaien martxoan. Prebentzio lanak utzi eta buru belarri aritu dira egoera zaurgarrian zeudenei arreta eskaintzen eta beren beharrak asebetetzeko ahaleginean. Oraindik ere lan horretan dihardutela aipa-tzen du Ainara Ayestaran hezitzaileak, baina ikasturtea hastearekin batera Haurtzaro eta Prebentzio programa berriz ere martxan jarri dute. Hilabetero gai desberdin bat lantzen saiatzen dira, ekimen desberdine bidez. Urrian, inklusioaren inguruko bi ipuin kontaketa saio, arras arrakastatsuak, burutu dituzte, Ameli eta xirrikituen jostunen eskutik. Urte nahasi hau bukatu bitartean ere hainbat ekimen eginen dituzte, gai desberdinak landuz. Errate baterako, haurren eskubideen nazioarteko egunaren harira, gaur, 17.00etan Arizkunenea kultur etxean Motxilaren umea izeneko dokumentala proiektatuko dute. Ama espetxean duen neska adingabe baten historia du ardatz filmak, Euskal Herrian hainbat eta hainbat haurren egoeraazaleratuz. Honekin batera, ikastetxeetan gaiari loturiko unitate didaktiko bat banatu dute bertan lantzeko. Gaurko hitzordurako edukiera mugatua dagoenez, parte hartzeko izena eman behar da 689 035 078 telefonoaren bidez.\nHurrengo astera begira, azaroaren 25a Emakumeenganako indarkeriaren aurkako nazioarteko eguna denez, Printzesa eta igela, nire aukera! izeneko ipuin kontaketa antzeztua emanen dute Arizkunenean, 17.00etan. Conchi eta Maite Redinek, Adriana Olmedok eta Ainhoa Ruizek osatutako T Diferencia taldeak eskainiko du emanaldia.\nEguberrien atarian, berriz, abenduaren 14tik 18ra, 9.00etatik 13.00etara, jostailu bilketa solidarioa eginen da Baztango Gizarte Zerbitzuan. Jasotako jostailuak, arropak, liburu edota diskak, adibidez, egoera ahulean dauden familien artean banatuko dira. Jostailu eta arropak egoera onean eramatea eskatzen da, guztiak desinfektatu ondotik banatu ahal izateko.\nAbenduaren 18an Zirtaka antzerki taldearen eskutik Ongi etorri lagun! ikuskizunaz gozatzek oaukera izanen da Iruritako Damaso Zabalza Gizarte Bilgunean. Modu dibertigarri batez, kulturartekotasuna eta integrazioa lantzea izanen du helburu ikuskizun honek.\nAntolatutako ekintzekin bukatzeko, azken urteetan bezala, Eguberrietan, abenduaren 28tik urtarrilaren 5era haur txokoa antolatu dute. 3-12 urte bitarteko haurrei bideratutako ekimena Elizondoko Lanbide Eskolan eginen da, 10.00etatik 13.00etara. 20 euro ordaindu beharko da (egoera ekonomiko ahulean dauden familiendako laguntza izanen da) eta gizartehezitzailea2@baztan.eus e-postan eman beharko da izena abenduaren 21a baino lehen.\nUrtea bukatu bitartean ekintza aunitz eta anitzak antolatu dituzte gizarte zerbitzuek, eta hurrengo urtera begira jarriak dira dagoeneko. Haur eta familien prebentzio programez gain, 12-16 urte bitarteko gaztetxoei bideraturiko ekimenak martxan jarri nahi dituzte, izan ere, Ayestaranek dioenez, "Baztanen nerabe aunitz daude adin tarte horretan, 358, eta sarritan alde batera gelditzen dira, ez direlako haurrak eta ezta helduak ere, heldu den urterako, beraiengana hurbildu eta beraiei egokitutako jarduerak antolatzea dugu helburu".\nIpuin antzeztua. Azaroaren 26an, 17.00etan Printzesa edo igela, nire aukera! emanaldia, 17.00etan Arizkunenean.\nJostailu bilketa. Abenduaren 14tik 18ra bitartean bilduko dituzte jostailu eta arropak, beharra duten familiei banatzeko.\nOngi etorri lagun! Kulturartekotasuna eta integrazioa lantzeko emanaldia abenduaren 18an izanen da Iruritako Damaso Zabalza Gizarte Bilgunean.\nHaur txokoa. Abenduaren 28tik urtarrilaren 5era eginen da, 3-12 urte bitarteko haurrei bideratua.\nGaztexo daude Baztanen 12 eta 16 urte bitartekoak. 2021ean beraiei bideratutako ekimenak martxan jar-tzeko erronka dute gizarte zerbituek.


#M26 | Zahartzaro Aktiboaren Batzordea eratzea proposatu du Arrigorriagako PSEk | Geuria\nAzken agintaldian gazteria eta kirol arloko zinegotzia izan den Argoitz Gomez gaztea da Arrigorriagako PSEren zerrendaburua.\nArgoitz Gomez da Arrigorriagako PSEko alkategaia / PSE\nAzken agintaldian gazteria eta kirol arloko zinegotzia izan den Argoitz Gomez gaztea da Arrigorriagako PSEren zerrendaburua. Arrigorriagako bizilagunek sozialistei helarazi dizkieten proposamenak betearazteko lanean jarraituko dutela zin egin du Gomezek. Hauteskunde orokorretan PSEk lortutako emaitza onei helduko diete Arrigorriagako sozialistek, egun dituzten zinegotzi kopurua (2) handitzeko helburuarekin. EAJrekin batera udal-gobernua osatu du azken agintaldian PSEk.\nHala, 2015-2019ko legegintzaldian zinegotzi sozialistek bultzatutako neurriak nabarmendu nahi izan ditu Gomezek: enpleguaren sustapenerako “ia milioi batean handitu dituztela partidak” eta etxebizitzari buruzko gazteentzako bulego berria jarri dutela martxan. Kirol esparruari dagokionez, kiroldegian eta frontoian egindako eraberritze lanak nabarmendu ditu, baita bizikletak garbitzeko jarri duten gune berria eta Santo Kristo futbol zelaian jarri duten belar artifizial berria.\nHurrengo legegintzaldirako proposamenei dagokienez, sozialistek herriko adinekoen parte hartze aktiboan jarriko dute arreta. Zentsu horretan, Zahartzaro Aktiboaren Batzordearen eraketa proposatu du Gomezek, “adinekoak herriko egunerokoaren parte aktiboa izan daitezen”. Bestelako proposamenen artean, kanpoaldeko kirolaren aldeko apustua egingo dute sozialistek. Gimnasia parkeak handitu eta bestelako guneetara zabaltzeko asmoa dute horretarako, “polikiroldegiko eraberritze lanak ahaztu gabe”. Auzo ezberdinetako irisgarritasuna hobetu eta Abusuko zentro soziokulturala “leku atseginagoa bihurtzeko” konpromisoa ere hartu du alderdi sozialistak.\nSailkatuta: Arrigorriagako PSE, Hauteskundeak, M26\n#M26 | Zaratamoztarren parte hartzea herri proiektuaren erdigunean jarri gura du EH Bilduk


2007 Uztaila | Gutenberg Galaxia\nEuskal herri kazetaritza, New Yorketik\nUztaila 20th, 2007 1:55 am blog, media Leave a comment\nApirilean Virginia Tech Unibertsitatean gertatutako sarraskiaren harira herri kazetaritza izan banuen galaxia honetan hizpide, oraingoan beste herri kazetaritza adibide nabarmen bat ekarri behar dut lerro binariootara.\nAsteazkenean Manhattanen lurrin hodi baten leherketak eragindako psikosiaren lekuko zuzen izan dira 39 bat euskal herritar eta kantabriar. Eta, horietako batek, Eñaut Agirrek, Mendizale baten blogetik zabaldu du lekukotasuna 17 urterekin.\nEta zabal zabaldu ere, informazio zehatz eta mardula sareratu baitu egunotan maisuki, eta Youtubeko bideoekin atondu.\nGogoan dut World Trade Centerren aurkako erasoak gertatu zirenean GARAko Mundua sailean lan egitea tokatu zitzaidala. Orduan, gogor lan egin behar izan genuen bertan bizi ziren euskaldunen lekukotasunak biltzeko. Besteak beste, New Yorken bizi eta 2005ean zendu zen Mario Salegi. Internet ezinbestekoa izan zen orduan, baina telefonoa ere bai.\n“Pearl Harbor berri bat bezalakoa izan da”, izan ziren Salegiren hitzak.\n2001ean, hiruzpalau euskaldun eta hedabidearen artean bitartekari lanak nik neuk egin nituen. Oraingoan, baina, Eñautek ez du hedabide konbentzionalen makinaria erdoilduaren beharrik izan bere mezua helarazteko. Web soziala aski izan du. Bitarteko guztiz neutrala.\nEñautek eskainitako bertatik bertarako kontakizuna benetan zirraragarria da, kontatzen duenagatik, lekuko batek zuzenean kontatzen duelako, eta euskaraz kontatu digulako. Nik neuk, telebistan entzundako goiburu bat izan ezik, ez dut beste inolako mediotan jarraitu gertakaria. “Mendizale alferrak” (ez dirudi hain alferra denik, bada) eman didan informazioa aski izan dut. Mementuz bederen.\nEa behingoz post hori iruzkinez josten dugun, ez baitut uste horrelako aukera askorik izan dugunik orain arte. Zuzenean lekukoari galdetzeko aukera… Pasadizo batzuk ekarri nahi izan ditut hona, nahiz eta gomendagarriena osorik irakurtzea den.\n“Hainbeste polizia ezberdinen artean, eta poliziek airera egindako tiroen eraginez (oraindik argitu gabe dago zergatik), segituan sakabanatu zen talde osoa”.\n“Pare bat kale gehiago urrundu ginen eta erabat izuturik utzi ninduen zerbait ikusi nuen, gizon bat kaltzontzilotan, hauts gisako batez estalirik eta urradura mordoarekin. Gainera sekulako brummm hotsa zegoen, kalteturiko eraikina gainera erori behar balitzaigu bezalakoa”.\n“Hala eta guztiz ere oraindik ez dago argi hauts-lokatz hori kaltegarria izan litekeen edo ez, zenbait azterketatan amianto arrastoak topatu baitituzte. Dena dela ni behintzat ez nintzen gehiegi zikindu, beste batzuekin alderatuz”.\n“Zorionez ez zen ezer gehiago izan eta eskerrak. Esperientzia bortitza izan zela behintzat ezin ukatu! Eta hori bai, gaur bertan joan naiz atzo galdu nuen jertse berdina erostera, benetan gogokoa bainuen eta orain gainera balio historikoa izango du niretzat!”.\nBueno Eñaut, ea hurrengoan zure mendi txangoen berri izaten dugun berriz, horrelako astindu baten berri beharrean. Baina tira, gisa honetako beste albisterik zuzen zuzenean jakinarazteko aukera izanez gero, ez izan zalantzarik! Bien bitartean, zure jertse berri horren irudia Slidesharera igo beharko duzu, sortu duen ikusminari erreparatuta, denok ikusi ahal izan dezagun\nPD: Zabaldun ikusia\nUztaila 11th, 2007 3:01 pm filo, ziber Leave a comment\nUztaila 2nd, 2007 11:21 am blog 4 comments\nLankide batek erakutsi dit. Baskonia saskibaloi taldearen eztabaidagune bat begiratzen ari zela aurkitu du Googleheim, interneteko euskal bilatzailea! Ni lehenago ikusi gabe nengoen, baina The J Files blogean abenduan eman zuten euskal bilatzailearen berri.


Santa Klararen erabilera, eztabaidagai - Gipuzkoako Hitza\nSanta Klararen erabilera, eztabaidagai\nParte hartze prozesu bat abiarazteko asmoa du Zarauzko Udalak, komentuaren lurretan zein proiektu gauzatu zehazteko. Herrian kultur mahai bat sortzea nahi du EH Bilduk.\n2021, martxoak 19 Albisteak, gipuzkoa, Gizartea, Politika 220\nZarauzko Udalak Santa Klara komentua eta haren lurrak erosteko tratua egin du Oñatiko Bidaurreta Monasterioko Erlijiosen Elkartearekin. Horrela, herriaren erdigunean 12.000 metro koadroko lursaila eta balio historiko eta arkitektoniko handia duten hainbat eraikin irabaziko dituzte zarauztarrek. Baina horiek zertarako erabili? Eta nola erabaki eremu horri zer erabilera eman? Horiek dira orain galderak. Xabier Txurruka alkateak (EAJ) parte hartze prozesu bat abian jartzeko asmoa adierazi du, udal gobernuan kide dituen PSE-EEko alderdikideen babesarekin. EH Bildu oposizioko alderdiak ere beharrezko jo du prozesu hori gauzatzea, nahiz eta zalantza gehiago dituen udal gobernuak hartu nahiko lukeen bidearen inguruan. Oraindik salerosketarako akordioa sinatu gabe izanik, EAJk ez du adierazpenik egin nahi izan, baina hitz egiteko prest azaldu dira Gloria Vazquez PSE-EEk Zarauzko Udalean duen ordezkaria eta Itziar Murua EH Bilduren ordezkaria.\n2017ra arte komentuan bizi ziren klaratarrek Txurrukari eskatu zioten “Zarauzko herriarentzako interes orokorreko erabilera publikora bideratzeko” eraikina; beraz, Vazquezek uste du haien nahia errespetatu beharko litzatekeela batetik. Bestetik, berriz, eraikina kultur jardueretarako erabiltzearen alde egin du, herriak kultur ekipamendu egokirik ez duela iritzita. Horretan bat dator Murua ere, baina hori nola egin, horretan du zalantza. Izan ere, alkateak aurreratutakoaren arabera, udala, lehenik eta behin, aldundiarekin eta Eusko Jaurlaritzarekin jarriko da harremanetan, eremu horretan zer esku hartze egin daitezkeen jakiteko, eraikin multzoa babestuta baitago eta etorkizuneko jarduerek erakunde horien oniritzia behar baitute.\nGauzak pausoz pauso egiteko asmoa adierazi du. “Lehenik, Zarautz 2030 Planetik udal eraikinen sarea eta egungo erabilerak aztertu beharko ditugu, eta, ondoren, partaidetza prozesu bat abian jarri, herritarrek, teknikariek eta inplikatutako gainerako eragileek euren proposamenak partekatu ahal izateko”. Hortik bideratuko lukete etorkizunerako “proposamenik onena eta egokiena”.\nMuruari, baina, parte hartze prozesu horri lehenbailehen ekin beharko lioketela iruditzen zaio. “Noski, beharrezkoa iruditzen zaigu eraikinean egin daitezkeen moldaketak zeintzuk diren zehaztea, baina uste dugu aldi berean erabaki beharko genukeela zertarako erabili nahi dugun ere. Arkitekto batek ezingo du egoki esan zer egin daitekeen, ez badaki zertarako erabili nahi dugun”. Alde horretatik, herrian kultur mahai bat sortzeko beharra defendatu du EH Bilduren ordezkariak. “Urteak daramatzagu hori eskatzen, aurrekontuetan horretarako diru sail bat eskatzen, baina, itxura denez, udal gobernuak ez du horren beharrik ikusten”. Horrez gain, Muruak garrantzi handia eman dio komentuaren inguruko berdeguneen erabilera zehazteari ere. “Iruditzen zaigu oso aukera ona ematen duela herritarrentzat parke publiko bat egiteko, baina parke horrek nolakoa izan behar duen ere denon artean erabaki beharko genuke, aukerak ugariak baitira”.\nVazquezek “pazientzia” eskatu du. “Beharrezkoa iruditzen zait parte-hartze prozesua martxan jartzea, baina baita urratsez urrats joatea ere, presarik gabe. Badaude parte-hartze prozesuak gauzatzen adituak diren enpresak, eta onena gauzak haietakoren baten esku uztea izango da”.\nKomentua eta haren inguruko lursailak zertarako erabili eta hori nola egin erabakitzeak lanak emango dizkie, baina salerosketa operazioa bera udalean ordezkaritza duten alderdi guztiek txalotu dute. Alkateak “operazio estrategikotzat” jo du lur horiek erostea, Zarauzko erdigunean “birika berde paregabea” lortzeko, eta halaxe dela uste dute Vazquezek eta Muruak ere.\nKomentua eta haren inguruko lursailak bereganatzeko, Zarauzko Udalak lau urtean 5,13 milioi euro ordaindu beharko dizkio Oñatiko Bidaurreta Monasterioko Erlijiosen Elkarteari. Horren truke, udalak bereganatuko duen azalera eraikia —eliza, klaustroaren inguruko komentua eta ondoko lau eraikin txikiak— 4.500 metro koadro ingurukoa izango da, eta lursail osoaren azalera, harresiz inguratua, 12.000 metro koadro ingurukoa.\nBost menderen ostean, 2017ko uztailean, hutsik gelditu zen Santa Klara komentua, han bizi ziren lau klaratarrak Oñatiko Bidaurreta monasteriora joan zirelako bizitzera, eta Vazquezen arabera, azken udal gobernuentzat “helburu argia” izan da erosketa hori gauzatzea.


Erramun Jaiogabea - Wikipedia, entziklopedia askea.\nPortell (en) , 1204\nCardonako gaztelua, 1240ko abuztuaren 31 (35/36 urte)\nSantuari de Sant Ramon Nonat (en)\nErramun Jaiogabea (katalanez: Sant Ramon Nonat; Portell, Lleidako probintzia, 1204 - Cardona, 1240ko abuztuaren 31) Erromatar Eliza Katolikoko elizgizona izan zen. Petri Nolaskoren adiskidea zen, eta 1224an Mesedetako ordenan sartu zen, hark bultzatuta. Aljerian ibili zen erredentzio-misioak bideratzen, eta torturak jasan zituen. Gregorio IX.a aita santuak 1239an deitu zuen Erromara kardinal izendatzeko, baina bidean hil zen. Ama hil ondoren zesareaz jaio zelako zuen jaiogabe izengoitia.\nWikimedia Commonsen badira fitxategi gehiago, gai hau dutenak: Erramun Jaiogabea\nOrriaren azken aldaketa: 18 otsaila 2019, 16:08.


Mars (Loire) - Wikipedia, entziklopedia askea.\nMartine MIJAT (2014-2020)\n46° 09′ 11″ N, 4° 14′ 47″ E / 46.1531°N,4.2464°E / 46.1531; 4.2464Koordenatuak: 46° 09′ 11″ N, 4° 14′ 47″ E / 46.1531°N,4.2464°E / 46.1531; 4.2464\nMars (Loire) (Frantzia)\nMars (Loire) (Loire)\nÉcoche, Villers, Coublanc, Arcinges, Chandon, Cuinzier, Maizilly eta Saint-Denis-de-Cabanne\nMars Frantziako udalerri bat da, Loire departamenduan dagoena, Auvernia-Rhône-Alpeak eskualdean. 2013an 553 biztanle zituen.\n2007an Mars udalerrian erroldatutako biztanleak 553 ziren. Familiak 220 ziren, horien artean 56 pertsona bakarrekoak ziren (36 bakarrik bizi ziren gizonak eta 20 bakarrik bizi ziren emakumeak), 80 seme-alabarik gabeko familiak ziren, 76 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 286 etxebizitza zeuden, 228 familiaren etxebizitza nagusia ziren, 39 bigarren erresidentzia ziren eta 19 hutsik zeuden. 277 etxeak ziren eta 9 apartamentuak ziren. 228 etxebizitza nagusietatik 199 bere jabearen bizilekua ziren, 27 alokairuan okupaturik zeuden eta 2 doan lagata zeuden; 2 etxek gela bat zuten, 3 etxek bi zituzten, 21 etxek hiru zituzten, 52 etxek lau zituzten eta 150 etxek bost zituzten. 190 etxek euren parking plaza propioa zuten azpian. 92 etxetan ibilgailu bat zegoen eta 122 etxetan bat baino gehiago zituzten.\nMars udalerriko biztanleria-piramidea 2009an .\n2007an lan egiteko adina zuten pertsonak 345 ziren, horien artean 265 aktiboak ziren eta 80 inaktiboak ziren. 265 pertsona aktiboetatik 247 lanean zeuden (141 gizon eta 106 emakume) eta 18 langabezian zeuden (5 gizon eta 13 emakume). 80 pertsona inaktiboetatik 36 erretiraturik zeuden, 28 ikasten zeuden eta 16 "bestelako inaktibo" gisa sailkaturik zeuden.\n2009an Mars udalerrian 233 unitate fiskal zeuden, 563 pertsonek osaturik. Pertsona bakoitzeko diru-sarrera fiskalaren mediana urteko 17.125 euro zen.\n2007an zeuden 15 komertzioetatik, 1 janari enpresa zen, 3 bestelako produktu industrialen fabrikazioko enpresak ziren, 4 eraikuntza enpresak ziren, 2 ibilgailuen saltze eta konpontze enpresak ziren, 1 ostalaritza eta jatetxe enpresa zen, 1 higiezinen enpresa zen, 1 zerbitzu enpresa zen eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 6 zerbitzu publikoetatik, 2 zurginak ziren, 1 iturgina, 1 argiketaria, 1 ile apaindegia eta 1 jatetxe.\n2000. urtean Mars udalerrian 29 nekazaritza-ustiategi zeuden, 882 hektarea erabiltzen.\nMultimedia: Mars (Loire)\nBNF: 15259709f (data)\nOrriaren azken aldaketa: 7 urtarrila 2020, 12:00.


Miren Elgarresta: "Ekonomiak badauka generoa eta bizimodua baldintzatzen du" - Debagoiena - Goiena.eus\nMiren Elgarresta: "Ekonomiak badauka generoa eta bizimodua baldintzatzen du"\nEneko Azkarate Laspiur 2019-02-16 08:00\nBertako eta munduko erreferentziazko adituak batu dira Tolosan feminismoari eta berdintasunari buruz jarduteko, Gipuzkoako Diputazioak antolatuta. Berdintasuneko zuzendariak dihardu gaiaren gainean.\nZe da Feminismoa 4.0: Berdintasuna, gizartea eta etorkizuna izeneko kongresua?\nAparteko garrantzia ematen diogu ezagutza partekatzeko guneak sortzeari eta kongresu honetan berdintasunak eta feminismoak dituzten erronka nagusiei heldu diogu. Gipuzkoako Foru Aldundiaren estrategiarekin bat egiten du gogoetak, zutabe nagusia baita emakumeen eta gizonen arteko berdintasuna. Iazko Martxoaren 8an nabarmen azaldu ziren mugimenduaren aldarri sozialak eta dinamika horren ekarpenei begiratu nahi genien.\nErreferentziazko hizlariak eta 500 lagunetik gora izan dira parte hartzen.\nBerdintasunak agenda sozial eta politikoaren erdigunera jauzi egin du aspaldian. Ez da egun bateko lanaren emaitza. Ehundura sendo bat dago –soziala, akademikoa, instituzionala–, posible egin duena feminismoaren zeharkakotasuna lehen lerrora ekartzea. Galdera asko egiten dizkiogu geure buruari eragileok eta orain elkarri egiteko modua izango dugu.\nZergatik gertatu da uholde feminista hau?\nEmakumearen eskubide oinarrizkoenak aintzat hartzen ez duen egituraketan pitzadura oso handiak ireki dira eta gizarteak ulertu du eramanezina zaiola desberdintasun estruktural hau, jasanezina dela biolentzia, onartezina dela estereotipoen zamapean neskak eskolaratzea eta bere aukerak mugatzea. Ezinezkoa dela esfera pribatuaren ardura ia osoa oraindik emakumeen bizkar gainean uztea eta gure garapen profesionala horregatik gutxiagotzea. Eramanezina egiten zaigu, eta gizarte heldu eta konprometituak, geurea den bezalakoak, marra gorriak jarri ditu: eskakizuna gero eta handiagoa da eta atzera bueltarik ez duen eraldaketan buru-belarri murgiltzeko unea heldu da.\nEkonomiaren ikuspuntutik ere landu da genero berdintasuna: bada ekonomia feministarik?\nBai, bat baino gehiago, eta bada feminismoaren printzipioak ulertuta eraldatu behar den ehun ekonomiko oso bat. Ekonomia feministak pertsona jartzen du erdigunean. Esfera pribatu eta publikoan, bietan eragin beharra dagoela esaten digu eta agerian uzten du gizarte-egituratzeari dagozkion esparru guztietan genero-ikuspuntua txertatu beharra dagoela. Lanaren mundua geure bizitzaren zati oinarrizkoa da: bizimodua bideratu, baldintzatu eta aurrera ateratzeko orduan elementu zentrala da. Ekonomia ez da genero gabea, den-dena zeharkatzen du generoak.\nLaugarren urtea betetzera zoaz Diputazioan Berdintasuneko zuzendari bezala. Gaur egun lurraldea parekideagoa da?\nEraldaketa sozialek epe luzeagoak eskatzen dituzte, baina gutxienez, urte hauetan ekarpen garrantzitsua egin dugula uste dugu: biolentziari aurre egiteko plan eta estrategia landu dugu, erantzunkidetasuna uztartzeko estrategia ere abiatu dugu eta lurraldeko enpresa-kopuru esanguratsua sartu da dinamika horretan horri esker.


Haur programazioa: Kalitate tekniko kaskarra eta arreta gutxi hedatzen diren baloreen inguruan [5etik 4. orria] | Aldizkaria | EROSKI CONSUMER\nTelebistak merezi du jasotzen duen kritika\nLolo Rico. Telebistako haur programazioko aditua\nTelebistako irudiari duen balioa ematen diot, bere zeinu sistemaren anbiguotasuna eta zinemaren -zazpigarren artearen- aldean duen kalitate kaskarra ere aitortzen dudan arren. Hizkera propiorik sortzen asmatu ez izana da telebistaren drama. Izan ere, denbora eta espazioari lotutako kontuetan izan ezik, ez du asmatu hizkera propiorik sortzen eta denbora eta espazioaren zentzuan ere aldatu egin du gure izaerak berezko duena eta gure ametsetako denbora eta espazioaren ikuspegiaren antza hartu du. Zineak bezala, telebistako irudi elektronikoek ere eragina dute gugan, nolabait esatearren gure adimena horien arabera egokituta baitago. Distantzia geografikoaren eta denboraren hesiak gaindituta lehen pentsaezina zena ikusteko aukera dugunez, gure pentsamendua eta munduaren pertzepzioa nabarmen desberdina da beste mende batzuetako gizakienaren aldean.\nTelebistak eta bertako programek sentimenduetara bidaltzen gaituzte etengabe, baina ez Descartesek esan zuen bezala "arimaren emozio eta izpirituaren mugimenduren batek eragin, eutsi eta indarturiko gisa", batez ere instintiboa denari eragiten dioten aldartearen aldaketa gisa baizik. Bultzatu beharrean, zentzuak kontrolatu egin behar lituzke horiek, ikuspegi estetikotik zein etikotik hautatu ahal izateko. Gaur egun ikus-entzunezkoetan teknika menperatzea da nagusi, baina sormena gutxitu egin da. Telebistan, agian Estatu Batuetako industriako materialez hornitzen delako (zinema eta telesail komertzial hutsez, horien artean haur eta gaztetxoei zuzendutako kalitate txar-txarreko filmez), moda-modan dago hori.\nTelebista edozein etxetako altzaria da. Etxe askotan etengabe piztuta izaten da, irudiak, hitzak, musika eta soinu efektuak emitituz. Telebistaren aurrean garatzen da eguneroko bizitza eta telebista ikusteak ez du inolako mugimendu, arreta edo ahaleginik eskatzen; telebista ikustea keinu automatiko bihurtu da eta zenbat eta gehiago ikusi, beldur naiz orduan eta gaitasun gutxiago izango dugula gogoetarako eta iritzi kritikorako. Ume askok metraileta hotsez lagundurik jaten du mokadu bakoitza, polizien sirena eta borroken hotsekin lokartzen da eta marrazki bizidunetako ahots bizien erritmoan egiten ditu etxeko lanak.\nTelebistan sartuz egiten dute jolas, pantaila txikian gertatzen diren ekintzetan beren buruak proiektatuz eta bertako pertsonajeekin identifikatuz. Pantailaren bidez, telebistaren erritoa sartzen du eguneroko bizitzan. Eta errito hori indartu egiten du existitzen den eta hurbil den arren zer teknika duen eta nola funtzionatzen duen ez dakigun horren magiak. Inork ez dio jartzen bere buruari helburu gisa telebista ikustea. Hala ere, gizakiaren edozein ekintzak helburu kontzientea izan behar du. Automatismoak ez du helbururik izango edo helburua ez da behintzat ekintza arrazionalaren izaera berekoa izango. Kontraesanaren aurrean gaude hemen: beraz, bere eginkizuna betetzen du telebistako aparailuak, irudiak eta soinuak emititzea alegia eta eguneroko bizitzako altzari bihurtu du ohiturak. Telebista pizturik izatea ekintza hutsala da. Hala ere, gai honetaz ezer ez dakitenentzat uhinen transmisioa oraindik ere misterioa denez, magikotasun eta lilura sentimendua inkontzientean geratzen da. "Irudiak menpera ditzaket", esaten dio haurrak bere buruari zapping egiten ari denean (horregatik izaten dute hain gogoko tresna eskuan izatea), "eta, beraz, nire pertsonaje gogokoenek adina botere daukat.\nHaiek baino gehiago, aise lortzen baitut pertsonaje horiek nire esanetara jartzea. Parte hartzen dut mirakuluan". Eta "mirakuluak" kutsatu egiten du mundu erreala, etxeko eremua eta eskolakoa, familiakoak eta irakasleak ordezkatuz. Izan ere, konturatu gabe, telebistaren eta ikuslearen arteko harremana handitu egiten da. Mirarizkoa zena, gero eta errealago bihurtzen da, irrealtasuna baitoa sortuz, izateko eta ikusteko modu berri bat ematen diguna. Horrela, "joko" horren erritualak axolagabekeria sentiarazten dio haurrari inguruko guztiaren eta bertan bizi direnenganako. Makina fetitxe bihurtu da, oso harreman estua sortzen da eta espazio eta denbora errealari ametsetakoa nagusitzen zaio.\nTelebistak, gertaera batzuk kontatu eta beste batzuk nahita ezkutatzen ditu, bere isiltasuna kontatzeko modu zehatza dakienaren eraginkortasunarekin ezkutatu ere -askorentzat telebista "ateratzen dena" besterik ez da existitzen-; horrez gain, baina, telebistak sortu egiten ditu gertaerak, benetan gertatzen ez diren errealitatearen itxurak egin edo gure mundua aldatu egiten du, eta errealitatea hutsal eta ikuskizun bihurtzean. Programa jakin batek salbuespen bihurtzeko asmoa izan arren, hutsal bihurtzen da telebistako parrillan sartzean. Errealitate hutsaldua da, guztion eskura jarria, kontzientziak bateratu eta prekariotasun intelektualean guztiok berdintzen gaituena. Niretzat, ez dago ia desberdintasunik telebistako programen eta publizitatearen artean. Telebista-altzariak merkatuarekin bat datorren fikziozko pertsonaje bihurtzen gaitu guztiok (batez ere haurrak eta nerabeak, defentsa gutxiago baitute), mundu erreala deuseztatuz eta mundu horrekiko konpromisorik hartzea eragotziz.\nMundua ulertzeko eta gainerako gizakiekin erlazionatzeko funtsezko kodea, beste kodeentzat eredu gisa balio duena, hitza da. Gizakia izaki hiztuna da oraindik. Tradizioz, idazmenaren bidez iristen zen pertsona pentsamendura. Orain irudiaren bitartez iristen gara batez ere. Baina telebistak ahozko unibertso bat ere sortu du, oinarri-oinarrian harridura, interjekzio eta esaldi zatikatu eta hautsiz osatua, irudien abiadak ezinezko egiten baitu lengoaiaren egitura bere lege propioen arabera garatzea. Gazteek telebistako jerga imitatzen dute eta nerabeen hizkerarik arruntena da horren emaitza: hautsia, baliabidetan ezin pobreagoa, zatikatua, akastuna eta masifikatua.\nBestalde, telebistak informazio asko ematen duela dirudi. Baina ematen dituen ezagutzak loturarik gabeak eta sailkatuak dira eta eragotzi egiten dute jakintza egituratua eskuratzea. Prozesu intelektual sekuentziala behar du, tradizioz idazketarekin lotua eta telebistak jakintza iturri ia bakar gisa aldatu egiten duena, fragmentazioan eta instantekotasunean oinarritzean. Barruan sartzen den guztia haragia bezala xehe-xehe egiten duen makinaren parekoa da telebista eta tratamendu berbera ematen dio metrailetak etengabe tiroka dituen akziozko filmari, publizitateari edo munduko goseari buruzko erreportaje bati.\nDena bateraturik geratzen da haragi xehatu formarik gabean eta produktu bakoitza telebistako emisioa den osotasun homogeneo horretako zati bihurtzen da. Egunean zehar hainbeste irudi kateatu eta pilatzen da ezen, ezinezko baita sailkatu eta irakurketa arrazional eta koherenterik egiterik. Nagusi dira akzioko eszenak, ekintza indarkeria eta agresibitatearekin parekatzen duen azpiproduktuan, ia kirol ikuskizun bihurtzeraino. Horrela, gure sentsibilitatearentzat jasanezin liratekeelako errealitatean ikusi nahi ez genukeena -kaleko borroka bat, besterik gabe-, telebistan onartu egiten dugu, egiazko zentzua galdu egiten duelako; indarkeria ezereztu egin da. Jarraipenik gabeko hainbeste irudi ikusteak (horrelakoak izaten dira haurren programa-edukiontziak, irizpide komertzialekin pentsatuak; audientzia erakartzea baita funtsezko helburua); irudiak ikusteak, beraz, ezinezko egiten du zorroztasunez ikusi eta errealitatea bereiztea, bi eragiketa horietarako ezinbestekoa baita ezagutzen den hura objektibo eta unibertsal bihurtzeko gaitasuna, jarrera kritiko eta epaitzailez bereganatzeko.\nHorrela, gure sentsibilitatearentzat jasanezin liratekeelako errealitatean ikusi nahi ez genukeena -kaleko borroka bat, besterik gabe-, telebistan onartu egiten dugu, egiazko zentzua galdu egiten duelako; indarkeria ezereztu egin da. Jarraipenik gabeko hainbeste irudi ikusteak (horrelakoak izaten dira haurren programa-edukiontziak, irizpide komertzialekin pentsatuak; audientzia erakartzea baita funtsezko helburua); irudiak ikusteak, beraz, ezinezko egiten du zorroztasunez ikusi eta errealitatea bereiztea, bi eragiketa horietarako ezinbestekoa baita ezagutzen den hura objektibo eta unibertsal bihurtzeko gaitasuna, jarrera kritiko eta epaitzailez bereganatzeko. Ikusten ari garenaz gogoeta egiteko ezintasunak zailago egiten du ezagupenak behar bezala gorde eta zergatiak eta efektuak analizatzea. Haurrei, zoritxarrez, irudiak dekodifikatzeko zailtasunak eragotzi egiten die errealitatea eta fikzioa bereiztea eta moteldu egiten da pertsona jantzi, pentsakor, kritiko eta aske gisa garatzeko prozesua.\nPublizitatea haur programazioan\nTelebista kateek publizitatez betetzen dute haurrei zuzenduriko programazioaren %9,5 batez beste (programen aurreko eta ondorengo tarteak barne). Estatu mailako kateek sartzen dute publizitate gehien haur programazioan. Tele 5 da lehena, haur eta gazteentzako programazioaren denboraren %17,3 eskaintzen baitie iragarkiei. Bi puntu portzentualetara Antena 3 dago, eta tarte berera La 2 katea, TVE 1 kateak baino puntu bat gehiagorekin. Erkidegoetako kateen artean, ETB 1 kateak sartzen du publizitate gehien haur programazioaren barruan eta hurrengoa oso urruti dago, zazpi puntura, hain zuzen Kataluniako Canal 33 telebista katea. Atzetik Telemadrid eta Canal Sur bi puntuko aldearekin. Ranking horren amaieran Valentziako telebistako Canal 9 eta TVG galiziarra daude, haur programazioaren %2,5 eta %1,8 besterik ez baitiote eskaintzen, hurrenez hurren. Canal Plusen kasuan, haur programazioaren zati handi bat estatu mailan abonatuek baino ikusi ezin duela, publizitate portzentajea (%4,3) hurbilago dago telebista autonomikoen kasutik estatukoetatik baino. Emisioaren etenaldi kopuruari dagokionez, Canal 9 Valentziakoa izan zen bat ere etenik izan ez zuen bakarra. Atzetik Canal 33, eten gutxien egiten duenetakoa. Txanponaren beste aldea Telemadrid eta Antena 3 dira, horiexek eteten baitute programazioa sarrien publizitateari leku egiteko.\nIragarki onartezinak eta horien kokapena programa eta kateka.\nAzterturiko telebista kateen %54k emititzen du haur eta gazteentzako programazioan onartezin kontsideratzen den iragarkiren bat. Botiken iragarkiak agertzen dira, baina zorrotz zaintzen da alkoholdun edariak eta tabakoa iragartzeko debekua. Haur eta gazteen programaziorako onartezin kontsideratu dira botiken iragarkiak. Hain zuzen ere gomendio orokorrak "botikak haurren eskueratik urruti" edukitzea bada, hori edozein une edo euskarritan errespetatu behar dela uste dugu, txikienei zuzendutako telebista programazioa barne. ETB 1, Galiziako Telebista, Antena 3 eta Tele 5 kateek bakarrik emititu zuten botiken iragarkiren bat haurrentzako programazioaren barruan. Bistan da sexua esplizituki agertzen duten irudiak baztertu egin behar direla haurren programazioren ordutegitik. Hala ere, Canal 33 kateak Sputnik musika programaren etenaldi bakarrean bikote bat "era azeleratuan amodioa egiten" erakusten duen telefoniako iragarkia sartu zuen.\nKateen programazioan emititu behar diren filmei buruzko publizitatean, indarkeriazko irudiak edo gaztetxo bat arrisku egoeran erakusten dutenak ere iragarki onartezin kontsideratu dira haur eta gazteen programaziorako. Horretan akatsa egin dute Telemadrid, Antena 3 eta Tele 5 kateek. Azken horretan iragartzen den film batean adin txikiko bat arriskuan ageri da, hain zuzen bahiturik dagoelako.\n"Barre Busa" : botika\n"Barre Busa": beste botika bat\nKTM (astelehena): Oraldine (botika)\nSuperbat (larunbata) Dragoi Basatia": Oraldine (botika)\n"Xabarin Club" (ostiral arratsaldea): Oraldine (botika)\n"Xabarin Club" (ostiral arratsaldea): Frenazeltz (botika)\nXabarin Club (ostiral arratsaldea): Frenazeltz (botika)\nSputnik (igandea): Jazzfree, telefoniari buruzko iragarkia da, bikote bat ohean nabarmen amodioa egiten, presaka-presaka.\nNada es para siempre (astelehena): Micebrina (elikadura-osagarriak).\nNada es para siempre (larunbata): Ceregumil (elikadura-osagarriak)\nClub Megatrix (larunbata): Micebrina (konplexu indartzaileak)\nClub Megatrix (larunbata): eztarriko minarentzako tonikoa (botika)\nClub Megatrix (larunbata): eztarriko minaren kontrako pastillak (botika)\nClub Megatrix (larunbata): Micebrina (elikadura-konplexuak)\nClub Megatrix (larunbata): Ceregumil (elikadura-konplexuak)\nClub Megatrix (larunbata): La jungla de cristal 2"filmean indarkeria handiko irudiekin.\nCyberclub (larunbata), "Los superhéroes": "El planeta de los simios" filma iragartzen da, jazarpen eta torturen irudiekin.\nCyberclub (igandea), "Los superhéroes": "El planeta de los simios" filma iragartzen da, gizakiei egindako iseka eta torturen irudiak azaltzen dituena.\nCyberclub (igandea), "James Bond Junior": "El planeta de los simios" filma iragartzen da, gizakienganako jazarpen, tortura eta irainak erakusten zituena.\nCyberclub (igandea), "Fantasías animadas de ayer y hoy": "El planeta de los simios" filma iragartzen da, jazarpen, irain eta torturak erakusten dituena.\nCyberclub (igandea), "Tom y Jerry Kids": "El planeta de los simios" filma iragartzen da, jazarpen, irain eta torturak erakusten dituena.\nCyberclub (igandea): "El planeta de los simios" filma iragartzen da, gizakienganako jazarpen, irain eta torturak erakusten dituena.\nWalker" 1: Ceregumil (botika)\nWalker" 1: "Tiempo límite" filma iragartzen da, haur baten bahiketari buruzkoa.\n"Walker" 1: "Sin escape" filma iragartzen da, oso irudi bortitzak dituena.\n"Walker" 1: "Asesinos" filma iragartzen da, indarkeria handiko irudiekin.\n"Walker" 1: Bio Centuri (botika). Bi aldiz agertu zen iragarkia.\n"Walker" 2: "Tiempo límite" filma iragartzen da, haur baten bahiketari buruzkoa.\n"Walker" 2: "Sin escape" filma iragartzen da, indarkeria handikoa.\n"Walker" 2: botika bat iragartzen da, Aspirina, bi aldiz.\n"Nikita": Oraldine (botika)\n"Nikita": Ceregumil (botika)\n"Nikita": Couldina (botika)\n"Nikita": "Sin escape" filma iragartzen da, indarkeria handikoa.\n"Nikita": "Asesinos" filma iragartzen da, oso irudi bortitzekin.\n"Al salir de clase": "Sin escape" filma iragartzen da, oso irudi bortitzekin.\n"Pokemon" 1: "Tiempo límite" filma iragartzen da, haur baten bahiketari buruzkoa.\n"Pokemon" 4: "Tiempo límite" filma iragartzen da, haur baten bahiketari buruzkoa.\n"Rin Tin Tin" 2: "Tiempo límite" filma iragartzen da, haur baten bahiketari buruzkoa.\n"Superhuman samurai" 2: "Tiempo límite" filma iragartzen da, haur baten bahiketari buruzkoa.\nClub Disney (larunbata): "Tiempo límite" filma iragartzen da, haur baten bahiketari buruzkoa.\nClub Disney (igandea): "Tiempo límite" filma iragartzen da, haur baten bahiketari buruzkoa.\nClub Disney (igandea): "Sin escape" filma iragartzen da, oso irudi bortitzekin.\nEzkutuko publizitatea eta horren kokapena programa eta kateka\nEzkutuko publizitate gisa hartzen da kamerak argi eta garbi kontsumoko objektu bat marka eta guzti agertzen denean edo produktu edo markaren batekin identifikatzen den anagramaren bat agertzea, inork aipatu ez arren. Tele 5, Club Disney programan zehar, Nestlé txokolate tableta bat agertzen da. ETB 1en, KTM programan zehar, pilotari baten kamiseta jartzen da mahai gainean eta bertan BBVA finantza entitatearen anagrama. TVGn, Xabarin Club programan zehar, Pescanova marka agertzen da.\nPublizitate konbentzionala (babeslea edo iragarkia) haur programaren barruan txertatua\nPublizitate hau programaren hariaren barruan egiten da, publizitate tarteei itxoin gabe, programaren atal edo edukia balitz bezala. TPH Club (La 2), Barre Busa (ETB1), Club Super 3 Canal 33koan eta Antena 3eko Club Megatrix-en ikusi da.\n<< Aurreko orrira joan: Marrazki bizidunak\nHurrengo orrira joan: Ikerketa nola egin den. Metodologia eta konparaketako taula >>